text:
Hari hashize icyumweru kirengaho iminsi micye iri rushanwa ngarukamwaka ritangijwe, ndetse muri uyu mwaka bigaragara ko ryitabiriwe cyane kurusha inshuro ebyiri zabanje.
Mu nkuru zirenga 40 zoherejwe, 34 ni zo zari zujuje ibisabwa, akaba ari zo zasangijwe abasomyi (kanda hano uzisome).
Kugira ngo inkuru yemerwe bimwe mu byasabwaga harimo kuba yaragombaga kuba ari inkuru mpamo y’urukundo rw’uwayanditse; yoherejwe muri “format” ya “word” ndetse itarengeje amagambo 1000.
Inkuru yaje ku mwanya wa mbere ifite umutwe ugira uti “Nugururiwe n’inyange”, ni inkuru yanditse neza cyane, ibitekerezo biyigize bitondetse neza ndetse umwanditsi w’inkuru yarayiryoheje ku buryo ubasha kumva ibyanditse ndetse ugasa n’ubibona.
Ibihembo byagenewe inkuru ya mbere birimo ifunguro rya nimugoroba ndetse n’ijoro rimwe muri kimwe mu byumba bya Galaxy Hotel; “tableau” na “vase” bazihitiramo mu iduka rya La Cérémoniale; tickets ebyiri zo kujya muri concert ya Christopher yise “Agatima” izaba ku munsi w’abakundanye; ibikoresho birimo amavuta, deodorants, body sprays, make up n’ibindi by’isuku byatanzwe na Monaco Cosmetics ndetse n’itike ifite agaciro k’ibihumbi cumi na bibiri by’amafaranga y’u Rwanda (12.000 Rwf) yo gutumiza amafunguro yo muri restaurant zitandukanye zo mu mujyi wa Kigali hifashishijwe “Hello Food”.
Inkuru iza ku mwanya wa kabiri ifite umutwe ugira uti "Burya nawe yarankundaga". Kugira neza utiteze igihembo na kimwe; kwihangana no kwizerana nibyo byaranze amateka y’urukundo rwa Rwema na Ange. Umwanditsi w’iyi nkuru naw yakurikiranyije ibitekerezo neza ntacyo asimbutse cyangwa ngo avange, inanditse neza ku buryo utarambirwa uri kuyisoma.
Ibihembo nyir’inkuru n’umukunzi we bagenewe birimo Ifunguro rya nimugoroba ndetse n’ijoro rimwe muri kimwe mu byumba bya Hotel Villa Porto Fino iherereye i Nyarutarama; igishushanyo (portrait) cy’ ifoto abakundana bazaba bihitiyemo izakorwa na Inkstain; tickets 2 zo kujya muri concert ya Christopher yise “Agatima” izaba ku munsi w’abakundanye; ibikoresho birimo amavuta, deodorants, body sprays, make up n’ibindi by’isuku byatanzwe na Monaco Cosmetics ndetse n’itike ifite agaciro k’ibihumbi birindwi na magana atanu(7500Rwf) yo gutumiza amafunguro yo muri restaurant zitandukanye zo muri Kigali hifashishijwe “Hello Food”
Inkuru iza ku mwanya wa gatatu ifite umutwe ugira uti "Urukundo Rwashinze imizi nirwogere". Iyi nkuru nayo yanditse neza ndetse ikaba ari urugero rwiza rw’urukundo ruzira agatotsi.
Ibihembo bigenewe uwanditse iy inkuru ndetse n’umukunzi we birimo ifunguro rya saa sita cyangwa nijoro ryo muri restaurant L’Epicurien iherereye ku Kimihurura; ijoro rimwe muri The Manor Hotel; ifatabuguzi( abonnement) ry’ukwezi muri “gym” na “piscine” bya The Manor Hotel; tickets 2 zo kujya muri concert ya Christopher yise “Agatima” izaba ku munsi w’abakundanye; ibikoresho birimo amavuta, deodorants, body sprays, make up n’ibindi by’isuku byatanzwe na Monaco Cosmetics ndetse n’itike ifite agaciro k’ibihumbi bitanu magana atanu (5500Rwf) yo gutumiza ibiryo byo muri restaurant wihitiyemo ukoresheje
“Hello Food”.
N’ubwo twagiye dutangaza ko hazahembwa inkuru eshatu gusa, hari umwihariko kuri iyi nshuro kuko hari izindi nkuru IGIHE Ltd yifuje kugenera ibihembo bitewe n’uburyo zanditsemo cyangwa se n’amasomo azikubiyemo.
Izo nkuru zirimo ifite umutwe ugira uti "Umugoroba wuje umunezero" ndetse n’indi ifite umutwe ugira uti "Amahwa ntazahwanya urukundo rwacu".
Izi nkuru zombi ni nziza gusa hari bimwe byagiye biburamo ngo zibe zaza muri eshatu za mbere.
Hari kandi indi nkuru yanditse neza ndetse yari ifite amahirwe yo kuba iya mbere ariko ubwo twavuganaga n’uwayanditse, yaje kutubwirira ko inkuru atari iye bwite, bikaba byaratumye ikurwa mu irushanwa, ni ifite umutwe ugira uti "Nyuma y’inzitane z’ibibazo n’ibigeragezo bitandukanye twanyuzemo....."
Dushimiye abitabiriye irushanwa bose kandi tubifuriza gukomeza gukundana urudashira, turashimira n’abaterankunga bashyigikiye iki gikorwa.
Umunsi mwiza wa St Valentin kuri mwese.


c: text/html

text: Yohani Mariya Muzeyi ni umwe mu babowe Imana makumyabiri na babiri b’i Buganda. Yabatijwe ari mu kigero cy’imyaka mirongo itatu. Abapadri bamaze kugira inama abakristu yo kutishyira umwami, Yohani Mariya na bagenzi be bamaze amezi agera kuri umunani bihishe batagera ahagaragara. Bityo kugera mu bapadri no guhabwa amasakrarnentu bikaba mu ijoro. Byaratinze noneho ntibaba bakihisha. Umwami abatumaho ngo bazamwitabe kuko ibyo kubica bitakiriho. Ariko barabikenga banga kujyayo ahubwo bamenya ko ashaka impamvu yo kubafata. Yohani Mariya Muzeyi abwira abandi ati : «Hoshi! Ubukristu butagaragaye nabwo ntabwo. Tuzihisha na ryari? Ejo nzamwitaba niba mwe mutabishaka.Nanyica ampoye Imana ntacyo bizaba bitwaye ». Buracya arashogoshera n’ibwami. Umutware mukuru w’umwami ngo amubone ati: «Ni ishyano! Kuza wenyine usize bagenzi bawe ni iki? Genda ubabwire mwese muzinduke ejo muzabonane n’umwami ». Asubirayo rero abitekerereza Abapadri, ahabwa Amasakaramentu nuko abasezeraho, acaho aragenda asezera no kuri bagenzi be. Mu gitondo azindukira ibwami wenyine kuko bagenzi be bari batinye. Ageze ibwami ahagarara ku karubanda: Ngo bamubone rero baramufata, baramuboha, bajya kumujugunya mu kidendezi cy’amazi cyari bugufi aho. Ngiyo imitabarukire y’iyo ntwari umwami Mwanga yaherukiyeho guhora iby’Imana.

robotstxt: allowed

filter: keep


text:
Nyamasheke: Umuhanda mubi ni imbogamizi mu ishyirwa mu bikorwa ry’umushinga w’icyayi wa Gatare
Kuba umuhanda ujya ahazubakwa uruganda rw’icyayi rwa gatare udakoze niyo mpamvu kugeza ubu imirimo yo kubaka urwo ruganda itari gukorwa kuko ibikoresho bizakoreshwa mu iyubakwa ryarwo byabuze uko bigera More...
Karongi: Urubyiruko rurashimirwa imirimo y’amaboko rwakoze
Abasore n’inkumi 230 baturuka mu mirenge inyuranye y’akarere ka Karongi bari bamaze ibyumweru 3 mu ngando, barashimirwa imirimo y’amaboko bakoze itazibagirana muri Rubengera.Iyi More...


text:
ISOMO RYA MBERE
Ibyahishuriwe Yohani Intumwa (Hish 4, 1-11)
Jyewe Yohani, 1ndareba mbona irembo rikinguye mu ijuru, maze ijwi rimeze nk’iry’akarumbeti nari numvise mbere rirambwira riti “Zamuka uze hano, maze nkwereke ibigomba kuba hanyuma y’ibi ngibi.” 2Ako kanya ntwarwa na Roho w’Imana, maze mbona intebe y’ubwami y’Imana iteretse mu ijuru, kandi ikagira n’Uyicayeho. 3Uwari uyicayeho yabengeranaga nk’ibuye rya yasipi na sarudoni ; intebe y’ubwami izengurutswe n’umukororombya urabagirana nk’ibuye ry’agaciro gakomeye. 4Intebe makumyabiri n’enye zari zikikije intebe y’ubwami, zicayeho Abakambwe makumyabiri na bane bambaye ibyererana, kandi batamirije amakamba ku mutwe wabo. 5Mu ntebe y’ubwami hasohokaga imirabyo, amajwi n’inkuba. Amatara arindwi yakirana imbere y’intebe y’ubwami, ari zo roho ndwi z’Imana.
6Imbere y’intebe y’ubwami hakaba inyanja isa nk’ikirahure kibonerana. Hagati y’intebe y’ubwami n’ibiyikikije hari Ibinyabuzima bine, byuzuyeho amaso imbere n’inyuma. 7Ikinyabuzima cya mbere cyasaga n’intare, icya kabiri kigasa n’ikimasa, icya gatatu kikagira uruhanga nk’urw’umuntu, naho icya kane kigasa na kagoma iguruka. 8Buri Kinyabuzima muri ibyo uko ari bine cyari gifite amababa atandatu, yuzuyeho amaso imbere n’inyuma. Ntibyahwemaga kuririmba amanywa n’ijoro bigira biti “Nyirubutagatifu, Nyirubutagatifu, Nyirubutagatifu ! Ni Nyagasani Imana, Umushoborabyose, Uwahozeho, Uriho kandi ugiye kuza.”
9Uko ibyo Binyabuzima byahaga ikuzo n’icyubahiro kandi binashimira Uwicaye ku ntebe y’ubwami, Uriho uko ibihe bizahora bisimburana iteka, 10Abakambwe makumyabiri na bane bari bapfukamye imbere y’Uwicaye ku ntebe y’ubwami, basenga Uriho uko ibihe bizahora bisimburana iteka, bakanaga amakamba yabo imbere y’intebe y’ubwami bavuga bati 11“Nyagasani Mana yacu, ukwiriye guharirwa ikuzo, icyubahiro n’ububasha, kuko ari Wowe waremye ibintu byose, washatse ko bibaho maze biraremwa.”
ZABURI (Zab 150, 1-2, 3-4, 5)
Inyik/ Nyirubutagatifu, Nyirubutagatifu, Nyirubutagatifu,
ni Nyagasani Imana, Umugaba w’ingabo !
Nimusingirize Imana mu Ngoro yayo ntagatifu,
muyisingirize aho itetse ijabiro !
Nimuyisingirize ibigwi yagize,
muyisingirize ubukuru bwayo butagira imbibi.
Nimuyisingize muvuza akarumbeti,
muyisingize mucuranga inanga n’iningiri.
Nimuyisingize muvuza ingoma kandi muhamiriza,
muyisingize mucuranga ibinyamirya, muvuza n’imyirongi.
Nimuyisingize muvuza ibyuma birangira,
muyisingize muvuza ibyuma binihira neza,
ibihumeka byose nibisingize Uhoraho !
IBANGONDIRIMBO RIBANZIRIZA IVANJILI (Hish 22, 12)
Alleluya Alleluya.
Dore Nyagasani agiye kuza bidatinze, aje afite ibihembo yateganyije,
kugira ngo agororere buri muntu akurikije ibikorwa bye.
Alleluya.
IVANJILI
+ Luka (Lk 19, 11-28)
11Mu gihe abantu bari bamuteze amatwi, Yezu yongera kubacira umugani kuko yari ageze hafi ya Yeruzalemu, kandi bakaba hari abibwiraga ko Ingoma y’Imana igiye kwigaragaza ako kanya. 12Nuko aravuga ati « Umuntu w’igikomangoma yagiye mu gihugu cya kure ajyanywe no kwimikwa, byarangira akagaruka. 13Nuko ahamagara icumi mu bagaragu be, abaha ibiceri cumi bya feza, arababwira ati « Muzabikoreshe neza bizunguke kugeza igihe nzagarukira. » 14Ariko abaturage be baramwangaga, maze bamukurikiza intumwa zo kuvuga ngo « Ntidushaka ko uriya atubera umwami ! » 15Amaze rero kwimikwa aragaruka, ahamagaza abagaragu yari yarahaye feza ze, kugira ngo amenye icyo buri muntu yungutse. 16Uwa mbere araza aravuga ati « Nyagasani, ifeza yawe yungutse izindi cumi. » 17Umwami aramubwira ati « Ni uko, ni uko, mugaragu mwiza ! Kubera ko wabaye inyangamugayo mu bintu bike, uzatwara imigi cumi. » 18N’uwa kabiri araza ati « Nyagasani, ifeza yawe yungutse izindi eshanu. » 19N’uwo nguwo umwami aramubwira ati « Nawe uzatwara imigi itanu. »
20« Undi na we araza ati “Nyagasani, dore ifeza yawe, nayibitse mu gitambaro. 21Koko naragutinye kuko uri umunyamwaga : utwara ibyo utabitse, ugasarura aho utabibye.” 22Umwami aramusubiza ati “Amagambo yawe umaze kwivugira ni yo ngiye kukuziza, wa mugaragu mubi we ! Wari uzi ko ndi umunyamwaga, ntwara ibyo ntabitse, ngasarura ibyo ntabibye. 23Wabujijwe n’iki gushyira feza yanjye mu isanduku y’ububiko, ngo ningaruka uyimpane n’inyungu yayo ?” 24Nuko abwira abari aho ati “Nimumwake ifeza ye, maze muyihe uzifite ari icumi.” 25Baramubwira bati “Nyagasani, ko afite se nyine icumi !” 26Umwami arabasubiza ati “Ndabibabwiye : ufite wese bazamwongerera, naho ufite ubusa bazamwambura n’utwo yari atunze. 27Naho abanzi banjye banze ko mbabera umwami, nimubazane hano mubicire imbere yanjye.” 28Yezu amaze kuvuga ibyo abarangaza imbere, azamuka agana i Yeruzalemu.


text:
Inkuru y’ihumure: Ijuru riratabara………..
Abacamanza 5:20
Iyo umuntu agize ikibazo, agerageza gushaka ubutabazi mu buryo butandukanye. Bamwe bajya mu bapfumu, abandi bakitabaza abakomeye ngo babafashe, abandi bakaba bazi ko imiryango yabo yabatabara ariko si byose bagutabaramo, hari ibikorwa n’Imana gusa.
Iyi nyigisho igamije kugukangurira kwiringira ijuru n’imbaraga zaryo kuko Bibiliya itubwiye ko ijuru ritabara. Niba hari ibyo abantu bagutabaramo si byose kuko nta waguha amahoro yo mu mutima, nta waguha agakiza, nta n’uwagukiza icyaha usibye Yesu Kristo gusa.
Ijuru rishobora kugutabara mu bugingo, kandi ryagutabara no mu buzima busanzwe, kuko Ibyahishuwe 3:7 Havuga ngo ufite urufunguzo rwa Dawidi ukinga ntihagire ukingura, ukingura ntihagire ukinga…. Nakubwira ko Yesu ari we ufite ijambo rya nyuma kuri wowe umwiringire azagutabara mu bibazo byawe.
Iyo ubajije umuntu impamvu ari mu bibazo bimugoye cyane arakubwira ngo ni uko atize, cyagwa ngo atagira umufasha, n’ibindi… ariko hari abo ijuru ryatabaye ari ntacyo rihereyeho; ntirihera kuri ibyo wowe wibwira, ijuru riratabara bikazandikwa mu mateka (Kubara 21:14); ibyo byandikwa mu gitabo cy’ intambara z’Uwiteka…amateka y’isi afite ibitabo biyavuga ariko Imana nayo iratabara bikandikwa mu bitabo kuko Imana irwanira abantu bayo ikabatabara.
Dore ingero z’abo ijuru ryatabaye:
Ijuru ryatabaye Mose ageze ku nyanja itukura ingabo z’Abanyegiputa zimuturutse inyuma imbere ye hari inyanja, iruhande hari imisozi. Abantu bacika intege Mose nawe atakira Imana iramubaza ngo ni iki gitumye untakira? Bwira Abisirayeri bakomeze bagende (Kuva 14:10-16) kuko Abanyegiputa mubonye mutazongera kubabona ukundi. Imana igabanya inyanja barambuka bageze hakurya bararirimba ngo ifarasi n’uwihetse yabiroshye mu nyanja.
Ijuru ryatabaye Yosuwa ageze i Yeriko atazi icyo gukora haza umugaba w’ingabo z’Imana aramubwira ngo nje kubera umugaba ingabo z’Imana. Yosuwa aca bugufi Imana isenya Yeriko byandikwa mu mateka.
Ijuru ryatabaye Gideoni rimusanze asekura ingano yihishe riramubwira ngo wamunyambaraga we, haguruka ukize Abisirayeri. Atangira yisuzugura ariko ijuru ryakoresheje abantu 300 batsinda bidasubirwaho ku bw’Uwiteka na Gideoni.
Rimwe Sauli ntiyamenye ko ijuru ari ryo ritabara abonye abanzi bamuteye ajya kuraguza ku mupfumu; kuko atubashye Imana iyo ntambara niyo yaguyemo.
Dawidi yamaze igihe kinini ahigwa na Sawuli ariko Dawidi yari azi ko ijuru ariryo ritabara araritegereza kugeza ubwo azatabarwa n’ubwo yagiye abona uburyo bwinshi bwo kumwica ariko yaravugaga ngo Imana yamushyizeho izi igihe izamukuriraho, kandi igihe kigeze aratabarwa aravuga ngo Uwiteka yambereye umwungeri ntacyo nakennye (Zaburi 23).
Mu gitabo cy’Abaheburayo 11 huzuye abo ijuru ryatabaye kandi si aho gusa Biblia yose yuzuye abo ijuru ryatabaye; nawe iringire ijuru kuko riratabara.
Ese ufite ikibazo kimeze gute? Ntacyo ijuru rinanirwa kandi uzatabarwa ariko wige gutegereza ijuru kandi wiringire Imana ijuru riratabara. Abaheburayo 11 havuga abantu batabawe mu buryo bukomeye kandi twubatse ku rufatiro rw’ intumwa n’ abahanuzi. Imana ntiyishimira ibibazo byacu ahubwo yishimira kubana natwe mu bibazo kuko Yesu yababajwe no kugeragezwa abasha gutabara abageragezwa bose kuko azi intimba icyo aricyo, amen!
Mwari kumwe na Pastor Desire. www.agakiza.org


text:
Ubwo abagize umuryango w’ivugabutumwa w’Abagidiyoni batangaga Bibiliya mu ishuri ry’ibanze rya Cloverleaf, i Cartersville muri Georogiya, batewe ubwoba n’itsinda ry’abahakanyi batashakaga ko abana babo bazihabwa.
Umwe mu babyeyi bafite abana kwa kiriya kigo Jessica Greene, yatangaje ko ababajwe no kubona umwana atahanye Bibiliya.
Ati "Byambabaje cyane kubona umwana wanjye ari gusoma Bibiliya. Gusa nahamagaye ukuriye polisi ngo turebe ko hari icyo yadufasha ariko yanze kwitaba."
Abanyeshuri bo kuri iri shuri ariko bavuga ko iki gikorwa kitigeze kibangamira uburengazira bwabo, kubera ko uwashakaga Bibiliya ari we wayihabwaga. Bavuga ko ntawahatiwe kuyakira.
Ku ruhande rw’abatishimiye iki gikorwa cyo gutanga Bibiliya, bo bavuga ko hari umukobwa wasetswe na bagenzi be bituma ajya gufata Bibiliya kandi atayishakaga.
Nubwo ariko aba Bagidiyoni batewe ubwoba, ntibyababujije gukomeza gutanga Bibiliya.
Abagideyoni ni umuryango w’ivugabutumwa washinzwe mu mwaka w’1899 I Wisconsin muri Leta Zunze Ubumwe z’Amerika.
Intego yawo y’ibanze ni ugukwirakwiza Bibiliya mu bice bitandukanye by’isi nta kiguzi. Washinzwe na Samuel E. Hill, John H. Nicholson na William J. Knights.


text:
Amakipe 3 ni yo azaserukira u Rwanda muri Commonwealth Games 2018...
Kuva tariki 04 kugeza 15 Mata 2018, mu mujyi wa Gold Coast muri Australia hazabera imikino ihuza ibihugu bikoresha ururimi rw’icyongereza “Commonwealth Games 2018” izaba ibaye ku nshuro ya...
Amakosa agaragara mu igenagaciro ry’ubutaka ater...
Umunyamabanga uhoraho muri Minisiteri y’Ubutaka n’Amashyamba, Musabyimana Jean Claude, avuga ko abaturage bahura n’ibibazo birebana n’ingurane z’ubutaka cyangwa zibarirwa nabi agaciro, kubera ko ari umwuga utaramenyekana cyane haba mu...
Urubyiruko ‘Intore mu biruhuko’ rwasabwe kwiri...
Urubyiruko rwo mu karere ka Kicukiro rwitabiriye Itorero ‘Intore mu biruhuko’ rwasabwe n’abayobozi batandukanye kwirinda ibiyobyabwenge, bagira isuku kugira ngo bazagire ejo hazaza heza. Umuyobozi w’Akarere ka Kicukiro Dr...
RURA irakangurira Abaturarwanda kugenzura Simukadi zibanditseho...
Urwego rw’Igihugu rushinzwe kugenzura imirimo imwe n’imwe ifitiye Igihugu akamaro (RURA) rurakangurira Abaturarwanda kujya bareba nimero za telefoni cyangwa simukadi (Sim Card) zibanditseho, izo badakeneye cyangwa batagikoresha bakaziyandukuzaho mu...


text:
Kwitinya ibi bita Timidite mu rurimi rw'igifaransa ni ukwiyumvamo ko abantu batakumva, bakunenga, bakugaya ndetse ukagera n'aho nawe witakariza icyizere, ukiheza aho abandi bari, ukumva nta jambo wabagiramo.Dore rero uko wabigenza ngo ukire iyo ndwara:
-Kora kenshi imyitozo ngororamubiri kandi uyikorere aho uhura n'abandi bishobotse; ab'igitsina mudahuje.
-Wirambirwa ubonye aho ushaka kugera hakiri kure kuko si ibyo umuntu akira none n'ejo. Komeza wihatire kujya aho abandi bari.
-Wikwihutira guhindura imyifatire wari usanganwe yose. Gerageza kugenda uvana mu nzira kimwe ku kindi, niba utajyaga ugera aho abandi bari uhagere.


text:
NKUKO MUSANZWE MUBIMENYEREYE KO BURI KUCYUMWERU TUBAGEZAHO UDUSHYA N’ UDUKORYO TUBA TWARARANZE WEEKEND UYU NIWO MWANYA WANYU NGO MWIREBERE UDUSHYA DUTANDUKANYE UYU MUNSI N’ UDUSHYA GUSA UTIGEZE WIBONERA KUVA WAREBA UDUSHYA HANO KURI RWANDAPAPARAZZI.RW NKUKO MUSANZWE MUBIMENYEREYE TWIBANDA KUBAHANZI KUBITARAMO NDETSE N’ UBUZIMA BWITE BW’ BIMWE MUBYAMAMARE BITANDUKANYE HABA HANO MU RWANDA NDETSE NO HANZE YAHO .
DUTANGIRIYE MUDUSHYA TUDASANZWE TWAGIYE TUBERA AHANTU HATANDUKANYE UBU TUGIYE KUBANZA MUTUNTU TUDASANZWE TWAGIYE TUBERA AHANTU HATANDUKANYE KU ISI NDETSE BIWE MURIBYO TURIZERA NEZA MURAZA GUTUNGURWA ABANDI BAKICWA NA AGAHINDA NDETSE N’ ABAKUNDA GUTWENGA NAMWE NABWO MWAHEJWE .
MURUMUNA WA CORAZONA UMUKOBWA UKUNZWE MUGIHUGU CYA TANZANIA KUBERA IMITERERE YE AKOMEJE KUVUGISHA BENSHI NYUMA YO KUBYINA MUGITARAMO AGATUNGURA IMBAGA Y’ ABANTU KURUBU AKOMEJE GUSAKAZA AMAFOTO AGARAGAZA UBURANGA BWE .
ABAKOBWA BONGEYE GUKORA UDUSHYA TWO GUSHYIRA HANZE AMAFOTO YABO BAMBAYE UBUSA IBI BIKABA BYATANGAJE BENSHI BABONE AYA MAFOTO YABA BAKOBWA UBWO BAYASHYIRAGA HANZE
UMUNYARWANDAKAZI SUPERSEXY YONGEYE GUTUNGURA IMBAGA Y’ ABANTU UBWO YITABIRAGA IGITARAM YAMBAYE IKARISO GUSA
UMUJURA KENYA YIBYE INZOGA MURI KONTWARI NYIRI KABARI AMUHA IGIHANO CYO KUMUZIRIKA KURI KONTWARI UMUNSI WOSE KUGIRANGO YICUZE IGIHANO YAKOZE GISEBETSE KANDI AFITE AMABOKO N’ UBWENGE BWO GUSHAKA AMAFARANGA .
MUGITARAMO CYARAYE KIBAYE KISWE SIENT DISCO CYARAYE KIGARAGAYEMO UDUSHYA TUDASANZWE NDETSE WABONAGA KO BENSHI BARI BAJE BABUCYEREYE BAJE KWIYUMVIRA INDIRIMBO ZIRYOSHYE CYANE NDETSE N’ ABA DJ BABIGIZE UMWUGA
UNDI MUKOBWA YAKOZE N’ ISONI UBWO YAFATWAGA YIBYE AMACUPA YA JUICE MURI SUPER MARKERT NYUMA BAKAZA KUMUHA IGIHANO CYO KUZENGURUKA UMUGI WOSE YAMBAYE UMUPIRA WANDITSEHO NGO NDI UMUJURURA UMUJYI WOSE IBI BIKABA BYATANGAJE BENSHI .
UMUGORE MURI TANZANIBA YAKOZWE N’ ISONI NYUMA YO KWIZEZWA N’ UMUGABO W’ UMUKIRE KO AZAMURONGORA NIKO GUFATA UMWANA WE YARI YARABYAYE KUWUNDI MUGABO AGAHITA AMUTABA NYUMA AHO BAMAZE GUSHWANA N’ UMUGABO W’ UMUKIRE YAJYA KUTABURURA WA MWANA AGASANGA INZOGEA YARIRENZE .
UNDI MUKOBWA MURI KENYA YAKOZE AGASHYA KADASANZWE NYUMA YO KUJYA MUGITARAMO ATAMBAYE IKARISO MU MWENDA UBONERANA CYANE NUBWO YACISHAKAGAMO NIYEREKE ABANTU IGITSINA CYE GUSA UWAMWITEGEREZAGA NEZA YAKIBONAGA .
UMUHANZI TIMAYA NDETSE NA WIZ KID BAMAZE GUSESEKARA MURI UGANDA MUGITARAMO BARI BARATUMIWEMO GUSA KURIYI NSHURO UMUHANZI WIZKID AKABA YAGARAGARANYE N’ UMUKOBWA UMAZE IMINSI AMUJYENDA INYUMA AHAMYA KO UYU YABA BARAZANYE ARI UMUKUNZI WE NUBWO BAMWE BATABACA AMAKENGA .
IREBERA AMAFOTO ATANDUKANYE Y’ ABANYARWANDAKAZI YAGIYE ACA IBINTU KUMBUGA ZA INTERNET ZITANDUKANYE KURUBU ZISIGAYE ZIKORESHWA N’ ABANTU BENSHI AHO TWAVUGA FACEBOOK, INSTAGRAM NDETSE NA WHATS APPS.
AMWE MU AMAFOTO Y’ ABANYAMIDERI BAKOMEYE MURI LETA ZUNZU UBUMWE ZA AMERIKA BASIGAYE BIFOTOZA ASIGAYE ATERA BAMWE MUYAREBA CYANE DORE KO ABA BAKOBWA UMUCO WABO WO KWIFOTOZA AMAFOTO BAMBAYE UBUSA ARI AKAZI BAGIZE UMWUGA NDETSE BIKABA BIBATUNZE UBWABO .
NYUMA YUKO UMUHANZI SAFI MADIBA AVIRIYE MU ITSINDA RYA URBAN BOYS ABA BASORE BARAYE BAKOZE IGITARAMO KIDASANZWE DORE BYARANGIYE ABA BAHANZI BABATERUYE KUBERA UBURYO BAKUNZWE N’ IMBAGA Y’ ABANTU IBI BIKABA BYATUMYE BAKOMEZA KUGIRA INTEGE ZIDASANZWE MURUJYENDO RWABO .
UMUKOBWA YAHAWE MIRIYONI 3 N’ UMUPASITERI NYUMA YUKO YIVANYE MWIGURISHWA RY’ ABANTU RYABERAGA MURI LIBYA UYU MUGORE AKABA YAVUYEYO NAHANTU HO KUBA NDETSE NIBYO KURYA NABYO AFITE NIKO GUHITA AHABWA MIRIYONI 3 ZIZAMUSHAFA GUHINDURA UBUZIMA .
UMUSORE W’ UMUGANDE UZWIHO GUKUBITANA IBIPFUNSI NDETSE N’ INGUMI ZIREMEREYE CYANE Moses Golola YAKUBISE UMUSORE BARI BAHANGANYE AMAKOFE NDETSE N’ IMIGERO BENSHI BAVUZA INDURU .
Posted By:Alex Masha & Kawera Ronald @Rwandapaparazzi.rw
258,921 total views, 0 views today


text:
Kuko ubutumwa bwiza butankoza isoni!
Gukorera umwami wacu Yesu Kristu biha ubuzima ubusobanuro,kuko adahari nta kindi uretse kutanyurwa, ubusa, kuzongwa, kubohwa, hamwe n’urupfu.
Kumukunda ndetse no kuba ari we gusa ukunda ni impamvu y’ubuzima!Byaba byiza kutaba umuntu yaravutse aho kugira ngo abeho adafite Yesu. Abakristu nitwe twikoreye ubunini bw’urukundo rwa Yesu mu mitima yacu, umwami wacu mwiza kandi uhebuje, kandi tugomba kubwamamaza kugeza ku mpera y’isi,tukabyamamaza ku mugaragaro, tukabwira isi uwahozeho, ariho kandi agire aze!
Abanga Kristo
Ariko isi kuba ifite umukiza w’imitima, ukunditse kandi ukunda ubugingo bw’abantu, iramwanga, yaba igihe yari muri yo, ndetse no kugeza nubu.
Hari abantu banga Kristo, ndetse bakanipfuza ko yakwibagirana mu mitwe y’abantu, ntihabe hasigara n’urwibutso rwe mu bantu. Mu bihe bishize byo kwizihiza Noheli, iyi ntambara yaragaragaye cyane bitewe n’agatsiko k’abantu batemera ko Imana ibaho bigaragambije muri Times Square, muri New York. Aba bafashe icapa cyiza kinini kiriho igishushanyo cya Yesu ari ku musaraba, cyanditseho ngo : “Mukomeze kwizihirwa! Muvaneho idini!”
Umwe muri abo bahakana Imana yaravuze ngo: “Icyiza kiri muri ibi bihe, ni umuryango, inshuti, urukundo, bidafite aho bihuriye n’Imana zo mu gihe cyashize. Mu byukuri,ibi bihe byaba byiza cyane hatarimo kuremererwa n’idini ituma abantu bishinja bakaniciraho urubanza.Vanaho iby’idini hanyuma wigirire akaruhuko keza.”
Iyi ni imwe mu nzira zikoreshwa kuyobya abantu ndetse no kuvanaho amateka avuga ku Mwami wacu Yesu Kristu. Kugeza mu gihe cyashize,ingengabihe zaba gregorien naba Julian yabaga yanditseho BC (Before Christ), ni ukuvuga mbere yuku Kristo aza, cyangwa AD (Anno Domina), biri mu kiratini bigasobanura ngo mu mwaka w’Umwami Yesu.were split historically by BC (Before Christ) and AD (Anno Domina, Latin for “in the year of our Lord”).
Muriki gihe, ibihugu byinshi bihitamo kutagaragaza ijambo Kristo ku ngengabihe byazo, bigahitamo gukoresha BCE (Before the Common Era) cyangwa CE (Common Era).Uyu musi, iyi mvugo yemewe mu burezino mu ndimi. Birashoboka ko mu madini menshi yo mw’isi harimo gutuma izina rya Yesu ryibagirana, harimo gushirwa imbere ibindi bitekerezo bitarimo Kristo. Igitekerezo cyo gusenga Imana nyinshi kiremewe kuruta gusenga Imana Rurema wohereje umwana wayo ikunda ngo apfire ibyaha by’abantu, Umukiza wivugiye we ubwe ati: Ni jye nzira, ukuri n’ubugingo: Nta wugera kwa Data Atari jye umujyanye” (Yohani 14:6).
Rero ntabwo tugomba gutangazwa nuko Kristu,’’ uwasizwe, Messiya, umwana w’Imana, umuhuza umwe w’Imana n’abantu” (1 Timoteyo 2:5-6), yanzwe igihe yabaga mw’isi.Yanzwe na Leta ndetse n’idini ari naryo ryamwishe rivuga ko yiyita Imana.
Ni nako abamukurikiye banzwe n’abatizera.Yesu ubwe yaravuze ngo:” Isi nibanga, mumenye ko arirye yanze mbere yo kubanga (Yohani 15:18). Uko kwanga Kristo ndetse n’abakristu birakomeje n’uyu musi.
Abanzi ba Kristo tubasanga no mu rusengero
Ikibabaje, nubu ngubu usanga abanga Kristo no mu rusengero, batakaje urukundo bakundaga Kristo!
Itorero rya Efeso, “kubera ko waretse urukundo rwawe rwa mbere” (Ibyahishuwe 2:4), ryabwiwe kwihana. Hanyuma itorero ry’I Lawodikiya, “kubera ko ritari rishyushe cyangwa ngo rikonje,” Imana yaribwiye ngo, “Nzakuruka” (Ibyahishuwe 3:16).
Byafashe indi ntera, ku buryo hari inyigisho nyinshi mu matorero yo muriki gihe ahakana Yesu n’ibyo yigishije. Bamwe babyita’’Ubuntu butangaje’’bakavuga ko ibyo Yesu yavuze byose byari musi y’amategeko, ko kubwiyo mpamvu bitatureba, twe tugomba gukurikira ihishurirwa ry’intumwa Pawulo kuruta gukurikira inyigisho za Yesu.
Ku birenze ibyo, abo bantu bigisha kudaha agaciro isezerano rya kera, amategeko ya Mose, ndetse n’ijambo rya Yesu, bakavuga ko bo bakurikiza inyigisho za Pawulo.Abenshi mu bigisha ‘’ubuntu butangaje’’bavuga ko nta mpamvu yo kwihana, kwatura ibyaha, kwiyiriza ubusa, cyangwa gushaka Imana, kubera ko ituye n’ubundi muri twe.
Baravuga ngo iyo ukoze icyaha, icyo uba ugomba gukora ni gutekereza ko ‘’byose byarangiye’’.Urebye neza, urasanga ishingiro ry’izi nyigisho ari gushaka kugabanya kuvugwa kwa Yesu muri Bibiliya, mu mateka, cyane cyane mu bakristo b’iki gihe. Mbega uburiganya bw’iyi si ya none! Intumwa Pawulo yaranditse ahugura abantu guhuza imitima n’inama. “Ubu benshi baravuga ngo,jye ndi uwa Pawulo, undi ngo nduwa Apolo, undi ngo ni uwa Kefa; undi ngo ni uwa Kristu.Hari ubwo Kristo agabanijemo? Pawulo hari ubwo yabapfiriye? Cyangwa hari uwo muri mwe wabatijwe mw’izina rya Pawulo?” (1 Abakorinto 1:12-13).
Pawulo ntabwo yigisha atya ngo: Tubwiriza Kristo wabambwe, ku Bayuda ni ikigusha, ku Bagiriki akaba ubupfu; ariko ku bahamagawe b’Ababayuda n’Abagiriki ni Kristo, ni we mbaraga z’Imana, kandi ni ubwenge bwayo.” (1 Abakorinto 1:23-24)?
Yaranditse kandi ngo, “Kuko nagambiririye kutagira ikindi mbamenyesha, keretse Yesu Kristo, ari we Yesu Kristo wabambwe.” (1 Abakorinto 2:2)
None hari abavuga ngo bagomba gukurikira ihishurirwa rya Pawulo bakareka inyigisho za Kristo. Nta busobanuro bifite!
Gucecekesha Kristo n’abamukurikiye
Ibi bikomejwe gusabwa n’isi ndetse na bamwe mu matorero: Ni mumucecekeshe!
Hamwe n’ibi byose, turakomeza tukareba Imana, ubundi tukavuga duti: ‘’Kuko ubutumwa bwiza butankoza isoni, kuko ari imbaraga z’Imana zizanira abizera agakiza, baba abayuda cyangwa abagiriki”.(Abaroma 1:16).
Yesu ni we mutima w’ubutumwa bwiza. Dushobora kumusanga muri buri gitabo ca bibiliya.Amaraso ya Yesu avugwa mw’ijambo ry’Imana, kuva mw’itangiriro ukageza mw’iherezo. Umwe mu biga bibiliya yaravuze ngo, “nukata igitabo kimwe cya bibiliya kirasiga ibijojoba by’amaraso ya Yesu’’.Ubutumwa bwiza bwa Yesu Kristo ntabwo bugomba gucecekeshwa yaba n’isi cyangwa itorero,’’
Nta soni dufite!Mama ajya kumbyara yarasenze aravuga ngo: “Mana, mfite icyipfuzo kimwe gusa. Numpa umwana w’umuhungu, ndamugusubiza abe uwawe.”Umusi umwe ari kuwa gatatu, taliki 3 Ukuboza 1953 isengesho rye rirasubizwa.
Ninde warigutekereza ko uwo muhungu byari kuzarangira avuga ubutumwa bwiza bwa Yesu Kristu kw’isi yose? Ni kenshi nabwiye Umwami Yesu ko nduwe kandi nzahora nduwe. Niyemeje wese guhora mukunda, mukorera, no kumwiha wese, ikiguzi byansaba icyo ari cyo cyose.
Ibyo namubwiye twiherereye ndabibabwira: “Kugeza no ku rupfu!” Mu buzima nta kindi uretse Yesu, umwami wanjye mwiza!
Nariyemeje cyane kubwira isi izina rye ku buryo ntazigera nduhuka mu gihe ntaruzuza icyo nahamagariwe, kandi uyu musi ndabasaba nka bene Data ngo dufatanye twamamaze iryo zina ryiza kugera ku mpera y’isi. Nzi ko mumukunda byimazeyo nkuko nanjye mukunda,kandi nzi ko mwiyemeje kubwe kugeza iteka ryose, niyo mpamvu mbasaba kutemerera ubutumwa bwiza guceceka! Mumfashe tugende, tugende, tubwire isi ibya Yesu, Yesu, Yesu!
Ubu ndi mu myaka 60, ariko ndasenga ngo ngire n’indi 15 cyangwa 20 kugira ngo nkomeze mvuge izina rye mu buryo bwagutse no mu mbaraga z’umuriro. Natangiye kuvuga ubutumwa bwiza muri 1974-ubu maze imyaka 38 mu murimo w’Imana.Ariko icyipfuzo cyanje gikomeye nuko narangiza mu mbaraga nyinshi kuruta igihe natangiriye.Buri cyose mu buzima bwanjye ni kwinginga mvuga ngo:’’Yesu mwiza, mfasha ngukorere kugeza kw’iherezo.’’
Ico nsaba Yesu mu kubaho kwanjye niki: “ Nipfuza kugukorera ngandutse cyane, ndi umwizerwa kandi mfite umutima ugukunda cyane.’’
Aya magambo ndiho nandika hamwe nayo mvuga yose afite ubusobanuro. Mbega amahirwe yo kuba umwe mubahamwe bahorwa Kristo kuri wa musi!Ndibuka igihe inshuti yanjye yitwa Ralph Wilkerson ampa igitabo cyanditswe na Kathryn Kuhlman avuga uburyo abakristo bambere bababajwe. Naragifunguye nsoma aho yanditse avuga ati: Mana ngirira Ubuntu nzabe umwe muri bo.’’Narebye Ralph bituma mvuga ngo, “Ubu nzi impamvu Imana yamukoresheje. Yari yiteguye gupfa kubw’Umucunguzi we!”
Benedata, ndababwira n’umutima wanjye wose nti, “Nanjye nuko meze.”Buri mugozi w’ubuzima bwanjye urabyemera, buri mutsi mu mubiri wanjye wipfuza kumara buri segonda y’ubuzima bwanjye nkorera Yesu wacu mwiza.
Mumfashe dutware ubutumwa bwiza mu mahanga yose!
Uyu musi nsimbasaba kunsengera gusa, ahubwo mbasaba no kumfasha kugera ku mahanga, ‘’dufite ubwo butumwa bw’iteka ryose, tububwire abari mw’isi, bo mu moko yose, mu ndimi zose, mu mahanga yose.’’(Ibyahishuwe 14:6). Mumfashe dutware imbaraga zikiza kur’abo bakeneye gukira.Mumfashe nkomezanye imbaraga kubwiriza kuri television no kongereza iyerekwa mu gukwiza ubutumwa kw’isi.
Twahamagariwe gutwara ubwo butumwaku mahanga yose!
Ijuru ryose ribyitaho iyo dufashe akanya tukabwira umuntu ko Yesu akiza. “Yesu arakiza! Yesu arakiza! Yesu arakiza!”
Aka n’akanya kadasanzwe, kandi ntabwo dushobora ndetse nta nubwo tugomba gutakaza igihe.Ni mureke tubikore ubu, hakiri igihe.
Ni ngombwa cyane kubikora!
Ndategereje igisubizo cyawe.Icyo watanga uko kiri kose, ubikorane kwizera kwinshi.Cyohereze uyu musi.Ngwino dufatanye muri uyu murimo mugari.Ndategereje nshishikaye kwakira imbuto yawe uvanye mu mutima ukunze kubw’ubutumwa bwiza. Kandi nzi ko Imana izaguhemba byinshi.
Mwibuke ibyo Data yadusezeranije ngo:” Iha umubibyi n’imbuto zo kumugaburira niyo izabaha, ibongerere imbuto zanyu zo kubiba kandi igwize imbuto zo gukiranuka kwanyu.(2 Abakorinto 9:10).
Kuko nizera ko uyu mwaka uzaba umwaka ukomeye tutigeze kumenya. Mu byukuri, ‘’ibyo ugutwi kutigeze kumva nibyo ijisho ritigeze kubona nibyo Yesu agiye gukora muri uyu mwaka wa 2013!”
Biba imbuto yawe uyu musi ufite umutima uboneye kandi witeze ibikomeye,ko Imana izatuma 2013 ukubera umwaka wo kubona ibidasanzwe-umwaka wo kubona byinshi n’instinzi ituruka mw’ijuru.
Reka tubikore kubw’Izina rye: Yesu Kristo! Nkuko indirimbo nziza ibivuga:
Izina rya Yesu riraryoshe,
Nkunda kumva iyo njyana;
Ituma umunezero wanjye wuzura,
Izina rya Yesu rihebuje.
Yesu, ooh mbega ukuntu ari izina riryoshe!
Yesu! Utarya uhinduka;
Yesu! Reka abera bose bamamaze
Ishimwe rye iteka ryose.
Reka tubwire isi ko Umwami wacu uhebuje, Yesu, ari we wenyine byiringiro by’iyi si, kandi ko, binyuze mu guhamya kwacu, tutazemera ko iryo zina ricecekeshwa.
Ubutumwa bwiza bwa Yesu Kristu ntabwo bugomba gucecekeshwa! Ndabasaba guhagararana nanjye mudafite isoni ubwo muba mubiba imbuto z’impano zanyu, mumfashe twamamaze ko Yesu akiza, Yesu arakiza, Yesu arakiza.Biba imbuto yawe wizeye hanyuma urebe Imana “Igukingurira amarembo y’ijuru, hanyuma iguhe umugisha utazabona aho ukwiza.” (Malaki 3:10). Kandi ndasenga ngo kazoza kawe kabe ako kurabagirana, k’ubuzima bwiza, hamwe n’ubwiza bwinshi biruta kahise kawe!
Imana ibahe umugisha uyu mwaka no mu gihe kiri imbere, kuko tuzi ko’’ Atari kubw’imbaraga, cyangwa ubushobozi, ariko ni kubw’Umwuka wanjye Wera, niko Uwiteka avuga.’’(Zakariya 4:6)
‘’Kuvuga ubutumwa bwiza bwa Yesu Kristu,
Kwigisha ijambo ry’Imana ridahinduka,
No gutegereza ububasha n’ibitangaza biri
Mu mbaraga z’Umwuka wera.’’
Benny Hinn


text:
Ni izina ryandikwa mu buryo butandukanye ku buryo bitewe n’igihugu udashobora kurondora uko ryandikwa ngo ubirangize hari aho bandika Janine, Jeannine,Janene, ,Jannine n’ubundu buryo butandukanye.
Bimwe mu biranga ba Jeannine
Ni umunyakuri, umuhanga, uzi guhimba udushya kandi ugira umwete mu byo kora byose. Ajya avamo umuyobozi mwiza ku bw’impamvu runaka aba afite, mu buyobozi bwe yitwara neza akavugisha ukuri kandi ntabogame.
Akunda gukora akazi yumva ko kamuhesha ishema muri sosiyete ku buryo yishimira kubwira abandi ibyo akora.
Aho akorera naho atuye Jeannine aba ashaka ko haba ari ahantu hatuje kandi hiyubashye ndetse akumva no mu rugo rwe ariko hakwiriye kumera.
Ni umuntu ushyira buri kintu cyose ku murongo ndetse akanoza n’ibyo akora akabigiramo isuku ku buryo buri kintu kiba kiri aho cyagenewe.
Nubwo adakora agamije kwigaragaza, ibikorwa bye birivugira ugasanga arazwi.
Iyo ari umwana Jeannine aba agoye atavuga, yitinya, arakazwa n’ubusa kandi yiriza. Aba akeneye ko abamurera bamuha umwanya uhagije bakamutetesha bakamuganiriza ndetse bakamutinyura kugira ngo abashe gukura yisanzura ku bantu.
Mu rukundo Jeannine arirekura, icyo ashoboye cyose akagikora kandi ntabwo uwo bakundana ashobora kwicuza kuko abikora uko ashoboye.
Akunda kuyobora, gukora ubucuruzi, kwigisha no gukora akandi kazi yumva ko kamuhesheje ishema.


text:
Menya bimwe mu bifasha umukristo gukura mu by’mwuka-Ev. Lambert BARIHO
Yanditswe na Imanishimwe Dieudonne September 5, 2017
GUKURA KWAWE NI INSHINGANO YAWE. / YOUR GROWTH, YOUR RESPONSIBILITY. #Ibyanditswe: Abaheburayo 5:11-14 / Abakolosayi 2:6-7 Mu Abaheburayo 5:11-14 hatubwira ibyo kugwingira mu by’Umwuka. Hari abantu bakiriye Yesu Kristo ariko […]
GUKURA KWAWE NI INSHINGANO YAWE. / YOUR GROWTH, YOUR RESPONSIBILITY.
#Ibyanditswe: Abaheburayo 5:11-14 / Abakolosayi 2:6-7
Mu Abaheburayo 5:11-14 hatubwira ibyo kugwingira mu by’Umwuka. Hari abantu bakiriye Yesu Kristo ariko ibikorwa byabo bikamera nkiby’abana bato barobanura indyo, nibyo bariye bakabijundika. Mu by’ukuri, iyo umuntu / umwana akeneye gukura agomba kurya byose, ibyo akunda n’ibindi byose ahawe kugira ngo akomere. Ku bw’ibyo rero, abamaze igihe bamenye ibya Kristo ntibakwiye kuba bakiramizwa amata. Bakibwirizwa uko bitwara nibyo bakora kuko nabo bafite inshingano yo gukorera gukura kwabo. Ni byiza kandi ni ngombwa ko umukristo afata umwanya wo gutekereza ku rugendo rwe na Kristo; akamenya uko ahagaze no kumaranira gukora ubushake bwa Kristo. Ni ngombwa kugenzura ubukristo bw’umuntu ku giti cye buri munsi.
Hari uburyo butandukanye Imana yaduhaye bwo gukuriramo mu by’Umwuka nk’amateraniro yo mu rugo (HBF), gusoma umusomyi wa bibiliya, amateraniro asanzwe,… – ariko se, ni akahe gaciro tubiha byaba ari mu bwitabire cyangwa mu gukiranukira Imana? Hari igihe umukristo atubahiriza ibyo ariko ugasanga ategereje ko Imana izamuha ihumure, ikanamusiga!? Imana itanga umugisha ariko n’umuntu abigiramo uruhare!
Dore bimwe mu bifasha umukristo gukura mu by’mwuka:
1. Ubushake bwo gukura dushorera imizi muri Kristo, duhugukira kumenya ibye tubera abandi intangarugero (Abakolosayi 2:6-7)
2. Gusoma Ijambo ry’Imana ukaritekerezaho bihagije mu buryo bwo kuryiga no kurimenya rwose (2Timoteyo 3:16-17 / Zaburi 19:8-12)
3. Gusenga ubudasiba, gusengana n’abandi ndetse no kwiyiriza (1Abatesaloniki 5:17 / Matayo 6:9-13)
4. Gusabana no Guterana (Abaheburayo 10:24 – 25)
5. Kumvira Imana no kuyoborwa n’Umwuka Wera (Abaroma 8:14 / 1Samweli 15:17-23)
6. Guhamya ibyo Yesu yagukoreye – ni byiza ko abakuzi bamenya/bahamya ko uri mukristo (Ibyakozwe n’intumwa 1:8 / Luka 9:25-26)
7. Gukorera Imana muri byose – haba mu kazi k’umuntu bwite, no mu murimo w’Imana kuko aribwo Imana izaguhishurira iby’ubwami bwayo (2Abakorinto 5:14-15).


text:
Umuririmbyi akaba n’umunyabugeni, Daniellah, yari amaze igihe atigaragaza mu bikorwa by’ubuhanzi, aho agarukiye agahita ashyira hanze indirimbo yise “Akanyange”, ikinyamakuru Izuba Rirashe cyifuje kubagezaho bimwe mu byaranze ubuzima bwe.
Amazina ye nyakuri: Rusagara Umwali Daniellah
Aho yavukiye: Akarere ka Kayonza, mu Murenge wa Rukara
Igihe yavukiye: Tariki ya 21 Ukuboza1990
Icyo akunda: Kureba filimi
Icyo yanga: Umuntu uhemukikira undi
Icyamushimishije: Ivuka ry’umukobwa we
Ibiro apima: 48 kg
Uburebure: 1, 65cm
Indimi avuga: Ikinyarwanda, Icyongereza n’Igifaransa
Ubutumwa: Kwigirira icyizere mu byo ukora byose
Umuhanzi Rusagara Umwali Daniellah uzwi mu ndirimbo “Akanyange” yagiranye ikiganiro n’ikinyamakuru Izuba Rirashe avuga ibijyanye n’ubuzima bwe ndetse n’ibyo ateganya kuzageraho muri muzika.
Izuba Rirashe (I R)
Rusagara Daniellah (R D)
I R: Bamwe iyo bumvise izina Rusagara bifuza kumenya uwo uri we ubusanwe uri muntu ki?
R D: Ndi umukobwa w’ingaragu, ariko wabyaye utari munini w’imibiri yombi ukunda gusabana, amahoro, gushushanya no kuririmba.
Izuba Rirashe (IR): Watangiye kuririmba ryari?
R D: Natangiye nk’iri umwana, ariko ntangiye kubigira umwuga mu ntangiriro za 2016 ari nabwo nasohoye indirimbo yanjye ya mbere.
I R: Kuki wahisemo gukoresha injyana ya Gakondo?
Rusagara: Nahisemo Gakondo kuko nifuza kuzahagararira u Rwanda mu mahanga.
I R: Ese ubikora nk’umwuga?
R D: Yego, ndifuza kubikora nk’umwuga nubwo aribwo ngitangira.
I R: Mu buzima busanzwe uhugira kuki?
R D: Mu kazi nkora ka buri munsi, ncuranga gitari, ariko n’iyo mbonye umwanya ndashushanya gusa binsaba umwanya munini.
I R: Ukunda kurya iki?
R D: Kawunga nibyo biryo byonyine narya simbirambirwe
I R: Ese waba ufite umukunzi?
R D: Oya, kandi nta nubwo mushaka.
I R: Ukunda gusohokera he?
R D: Nta hantu navuga ko nkunda gusohekera , ahubwo biterwa n’abo turi kumwe.
I R: Ukunda kwambara gute?
R D: Iyo ndi mu kazi nkunda kwambara amapantalo, ariko iyo ndi gutembera nkunda amakanzu maremare .
I R: Ku bwawe umuntu wambaye neza aba yambaye ate?
R D: Umuntu wese wambaye imyenda ijyanye n’imiterere ye mbona aba yambaye neza.
I R: Ni iki cyagushimishije mu buzima?
R D: Kuvuka kw’imfura yanjye.
I R: Ni iki cyakubabaje?
Rusagara: Ikintu cyambabaje ni Jenoside yakorewe Abatutsi muri 1994.
IR: Ni iki uteganya kugeraho mu muhanzi bwawe?
R D: Kuzaba umuhanzi mpuzamahanga ku buryo mpagararira u Rwanda mu njyana ya Gakondo.
I R: Ubonye amahirwe yo kuba Minisitiri w’abari n’abategarugori w’u Rwanda wumva wahindura iki ubona kitagenda?
R D: Nateza imbere impano zabo nkanahindura imyumvire y’abavuga ko abakobwa nta kintu bashoboye.
I R: Niba, warize wigiye he?
R D: Amashuri abanza nayigiye aho bita “Remera Catholique”, ayi cyiciro rusange (Tronc Commun) nyakomereza mu Rwunge rw’amashuri rwa Saint Aloys i Rwamagana, nyararangiriza aho bita kuri Groupe scolaire de Gasogi. Nyuma nakomereje muri Kaminuza y’Ubukerarugendo ya RTUC, mpiga umwaka umwe mbivamo kuko nabonye atari impano yanjye.
I R: Ni ubuhe butumwa wageza ku Banyarwanda?
R D: Icyo nageza ku banyarwanda ni uko bakunda muzika yabo ntibahugire ku w’amahanga kandi bakatugira inama aho bitagenda bizatuma tugera kubyo twifuza.
I R: Urakoze
Rusagara:Murakoze namwe.


text:
Mu gikoni habamo amabanga menshi ashobora kuryoshya ibyo kurya akenshi bitewe n’ubuhanga bw’ubuteka ndetse n’uko atinyuka gukora udushya, bityo abo atekera bakishimira kurya indyo zitandukanye.
Benshi barya amakaroni bayatetse ukwayo ndetse n’inkoko bakaba bayirya ukwayo ku ifunguro rimwe nyamara ntibakamenye ko hari uburyo umuntu ashobora kubivanga bityo akaba yabona ya ndyo n’ubundi yaryaga ariko akayibona ifite indi sura ndetse n’ubundi buryohe.
Ibikenerwa
Inyama z’inkoko, tungurusumu, igitunguru, amavuta, umunyu, ifarini, amazi, amakaroni, sereli, inyanya cyangwa sauce tomate
Uko bitegurwa
Fata inkoko wamaze gutunganya neza hanyuma ukagenda ukatamo duto duto kandi turambuye.
Shyushya amavuta make mu isafuriya hanyuma ushyiremo za nkoko kugeza igihe ubona ko zamaze gufata irangi cyangwa se guhindura ibara.
Shyiramo inyanya cyangwa sauce tomate, ugenda uvanga ubirinda gushirira.
Ongeramo tungurusumu imwe cyangwa ebyiri bitewe n’uko zingana, kandi zibe ziseye neza.
Ongeramo kandi umunyu, igitunguru na puwaro (poireau) n’ibihumyo niba bigushobokera, hanyuma ureke bishye ku muriro uringaniye.
Nibimara gushya neza, fata ikiyiko kimwe cy’ifarini ukivange n’utuzi duke nk’ikiyiko kimwe cyangwa bibiri hanyum a na byo ubisukemo, hanyuma ugende uvanga neza.
Ku rundi ruhande, teka mazi abire hanyuma ushyiremo ya makaroni n’umunyu. Namara gushya (mu minota mike cyane) uyakure muri ya mazi uyavange muri bya bindi byamaze gushya kare.
Hanyuma ubitegure. Ku bakunda n’urusenda na rwo urubegereze kuko birajyana.
Icyitonderwa: Mu gikoni nta mategeko ahamye ahaba, umuntu utahakubaganiye ngo agende ahimba ibyo ateka ntaba umutetsi mwiza. Ikindi kandi nuteka ibiryo ukabona bitabaye neza, ntugacike intege ahubwo uzagenzure ikitagenze neza ugikosore ubutaha.
Aya makuru tuyakesha journaledesfemmes.com


text:
Noheli ibisingizo mu Ijuru, Noheli urumuri ruratangaje. Zuba rirashe yaje muri twe, nidushimire uwo Mwami utuzaniye ibyishimo n’ubutabera nk’uko Zaburi ya 97 ibitubwira. “Matongo ya Yeruzalemu nimuhanike murangururire icyarimwe amajwi y’ibisingizo, kuko Uhoraho ahumurije umuryango we agacungura Yeruzalemu”. Aya akaba ari amagambo ya Izayi, utugaragariza agakiza k’Imana yacu yaje muri twe, Imana yohereje Umwana wayo we buranga bw’ikuzo rye n’ishusho rya kamere yayo nk’uko umuhanuzi Izayi akomeza abitubwira, ngo aze abane natwe kandi atumenyeshe se.
Uwo ni We wariho kandi wahozeho, yabanaga n’Imana kandi akaba Imana. Ni We byose bikesha kubaho kandi ni We rumuri rw’abantu nk’uko Ivanjiri ya Yohani ibitwibutsa. Umunsi wa Noheli utume twakira uwo Mwami kugira ngo aduhindure abana b’Imana kandi duhabwe kubusendere bwe, tugirirwe ubuntu bugeretse k’ubundi.
1. Noheli, umunsi w’ibyishimo.
Imana nihabwe ikuzo mu bushorishori bw’ijuru kuko yasuye umuryango wayo kandi ikawucungura. Nitwishime tunezerwe kuko icuraburindi ryari ritugose tubonye uza kuridukiza. Noheli ni umunsi w’ibyishimo, tutishimira na none kurya neza, kunywa no gufuraha gusa, ahubwo twishimira ineza ya Nyagasani kuri twebwe b’abanyabyaha. Tubikesha iki kukira ngo Umwami w’isi n’ijuru yicishe bugufi maze aze aturane natwe?
Nitwishime kuko Imana yaduhisemo ikatugira ibitangaza igihe yemeye kwigira ubusabusa mu nda ya Bikira Mariya. Iri ni iyobera rikomeye ry’ukwemera, uyu ni umugisha w’igisagirane rimwe na rimwe twibagirwa. Iyi Noheli nibe Noheli y’ibyishimo no gutanga amahoro. Mu ngo zacu kuri uyu munsi dusakazemo amahoro n’ibyishimo.
2. Noheli, umunsi wo kudashyamirana
Twirinde gushyamirana, guhera uyu munsi tugire imyumvire mishya kandi ikwiye. Ntibe Noheli yo kuvuzanya amahiri ndetse n’amabuye, ntibe Noheli yo gucirana mu maso n’agasuzuguro. Niba hari n’abo twatukaga tuti: “Baragashira barimbuke, bashirire ikuzimu ari bazima, kuko ubugome bwagandiye iwabo”(Zaburi ya 55), tubicikeho. Noheli ibe umunsi wo kwirinda gutekerereza abandi no kubishyiramo tuvuga tuti “Ni abagira nabi bayobye bakiri mu nda ya ba nyina, bakaba n’abanyabinyoma barindagiye bakivuka.”(Zaburi 58,4-6). Niba hari uwo dufitanye ikibazo, twirinde kumubangamira uyu munsi maze na we yumve Noheli.
Noheli itume tuba abanyamugisha kandi dutange umugisha. Nitwige kubana neza n’abavandimwe bacu, Noheli nitubere iyo kuyoboka Umwami w’amahoro waje atugana. Uwo mwana w’amahoro watuvukiye aratubwiza Zaburi ya 63,4-5 agira ati: “Rubanda mwese nimwiringire Uhoraho igihe cyose, mumubwire ikibari k’umutima, kuko ari We buhungiro bwacu twese” Zab 62,8-9, ari ubwanjye ari n’ubwawe.
3. Noheli, umunsi wo kwita ku bana
“Mwana wanjye, umutima wawe nurangwaho ubuhanga, nanjye uwanjye uzishima, kandi nzanezerwa cyane umunwa wawe nuvuga amagambo aboneye. Umutima wawe ntukagirire ishyari abanyabyaha, ahubwo ujye uhora utinya Uhoraho kuko bucyana ayandi, hakazaza igihe uzabona ko icyizere cyawe atari imfabusa.”(Imigani 23,15-18). Uyu ni umunsi wo guha impanuro nk’izi abana bacu.Yezu wavutse yigize umwana, ababyeyi be bamurera neza kugira ngo azakurane ubwenge n’ubushishozi.Noheli isigire ababyeyi kumenya no kwita ku bana babo, kandi babahe ingero nziza.


text:
Madamu Ellen G. White yarafite impano y’umwuka w’ubuhanuzi yabayeho hafi y’ubuzima bwe bwose mu kinyejana cya cumi n’icyenda (1827-1915), Kugeza uyu munsi inyandiko ze zirakomeza kuvugurura imbaga y’abantu hirya no hino ku isi. Mugihe cyose yabayeho yanditse inzandiko ngiranama zirenga 5,000 n’ibitabo 40; ariko ubu,harimo n’ibitabo byakusanyijwe bivuye mu zindi nzandiko zitarizarashyizwe mu bitabo zingana n’impampuro 50,000, ubu hari ibitabo birenga 100 mu rurimi rw’icyongereza.
Mumateka y’isi, niwe mwanditsi w’umugore wenyine wabashije kwandika ibitabo byasemuwe mundimi nyinshi birenze abandi banditsi, kandi ni nawe mwanditsi w’umunyamerika kazi wasemuwe kuruta abandi banditsi haba mu bagore cyangwa abagabo.
Inyandiko ze zivuga kungingo nyinshi zijyanye no kwizera, uburezi, imibaniren’abandi, kubwiriza, ubuhanuzi, gutanga ubutumwa mu Nyandiko, kubungabunga ubuzima, n’ibyerekeye imiyoborere myiza. Igitabo cye cy’inkora mutima cy’ubuzima bw’umukirisito “Kugana Yesu”, cya sobanuwe mu ndimi 140
Abadiventiste b’Umunsi wa Karindwi bizera ko Madame Ellen White yarafite umpano irenze iyumwanditsi usanzwe; bizera yuko yari yarahamagawe n’Uwiteka nk’Intumwa y’umwihariko, kugirango ahamagarire abatuye isi gushishikarira kwiga Ibyanditse byera no gufasha gutegura abantu kugaruka kwa kabiri kwa Yesu Christo.
Kuva afite inyaka 17 kugeza apfuye nyuma y’inyaka 70, Imana ya muhaye iyerekwa kandi Imuha n’inzozi zigeze 2000. Kwerekwa kwe kwashoboraga kumara igihe kiri munsi y’umunota kugeza ku masaha 4. Ubumenyi n’imiburo yahawe biturutse murizo nzozi no kwerekwa yarabyanditse kugirango bibashe kugezwa ku bandi. Inzandiko ze z’umwihariko zemerwa naba Diventiste b’Umunsi wa Karindwi, nk’inzandiko yahawe n’Imana, kandi agaciro kihariye kinyandikoze zemerwa nabasonyi bose muri rusange.
Nkuko byanditse mumahame y’inyizererere y’Abadiventiste b’Umunsi wa Karindwi, …“Inzandiko za Ellen White ntabwo zisimbura Bibiliya”. Ntabwo zinashirwa kurwego rumwe na Bibiliya. Ibyanditswe byera nibyo shingiro, inzandiko ze n’izabandi zikwiriye kugenzuzwa iza Bibiliya. (Seventh-day Adventists Believe . . . , Ministerial Association, General Conference of Seventh-day Adventists, Washington D.C., 1988, p. 227).
Kandi Ellen White yongeyeho avuga ko, “nubwo Uwiteka yagaragaje ubushake bwe kubantu abinyujije mw’Ijambo rye, ntabwo byakuyeho kwigaragaza no kuyoborwa n’Umwuka Wera. Bityo, twasezeraniwe Umwuka Wera n’Umucunguzi wacu kugirango wumvikanishe Ijambo ku bagaragu Be, ngo Ubamurikire kandi Ubafashe kurikomeza.
Munyandiko ze muzahasanga amateka muburyo burambuye y’ubuzima n’imirimo y’Umugore w’imboneka rimwe, wasuzumwe muburyo bwose buranga “Umuhanuzi”nkuko biboneka muri Bibiriya.
Ellen G. White` s Act


text:
Gakenke : Inama y’umutekano yaguye yafashe ingamba zo guhangana n’ibiza
Inama y’umutekano yaguye y’akarere ka Gakenke yateranye tariki ya 21/05/2012 yafashe ingamba zo guhangana n’ibiza hitabwaho gutera ibiti, guca imirwanyasuri ku misozi no gucukura ibyobo byo More...
Burera: Hafashwe ingamba nshya mu kurara irondo
Abaturage bo mu karere ka Burera barasabwa kwitabira birushijeho kurara irondo kugira ngo bakomeze bibungabungire umutekano birinda icyo ari cyo cyose cyawuhungabanya. Ubwo habaga inama y’umutekano yaguye More...


text:
Huye: Abagize komite za njyanama z’utugari two mu Karere ka Huye batangiye amahugurwa ku miyoborere myiza
Abagize njyanama ni bo bahagararira abaturage mu gufata ibyemezo no kugenzura ko byashyizwe mu bikorwa komite nyobozi z’utugari, imirenge n’uturere. Mu rwego rwo kongerera ubumenyi njyanama zo ku rwego rw’utugari, ubuyoboi bw’Akarere ka Huye bwabateguriye amahugurwa y’iminsi itatu batangiye uyu munsi tariki ya 5 Nyakanga.
Ushinzwe imiyoborere myiza mu Karere ka Huye, Niyibizi Boniface, avuga ko hagamijwe ko inzego zose z’ubuyobozi zikora neza, batekereje guhugura njyanama zose kuva mu mwaka ushize ariko ntibibakundire bitewe n’uko abagize za njyanama baba bafite n’izindi nshingano cyangwa iyindi mirimo. Amahugurwa yatangiye uyu munsi rero ni ay’abagize komite za za njyanama, abandi bajyanama na bo bakazahugurwa buke buke mu minsi iri imbere.
Niyibizi yunzemo agira ati “urwego rwa njyanama ni urwego ruyobora akagari. Aya mahugurwa agamije kubibutsa inshingano zabo ndetse n’imikoranire yabo hamwe n’inzego z’ubuyobozi ndetse n’abaturage muri rusange ari na bo baba bahagarariye.â€
Kubera ko abagize komite za njyanama z’utugari twose two mu Karere ka Huye ari benshi, uyu munsi hahuguwe abaturuka mu mirenge umunani ari yo Tumba, Gishamvu, Huye, Kigoma, Ngoma, Karama, Maraba na Mukura. Abo mu mirenge 6 isigaye bazahugurwa mu kindi cyiciro.
Umuyobozi w’Akarere ka Huye, Kayiranga Muzuka Eugene, mu ijambo rye rifungura aya mahugurwa, yibukije abayitabiriye ko njyanama ari urwego rukomeye, kuko mu nshingano zayo ifata ibyemezo ikanareba ko bishyirwa mu bikorwa. Njyanama kandi ireberera abaturage kuko bose batafata ibyemezo.
Yakomeje agira ati “Umujyanama ni umudepite uri mu nteko ishinga amategeko y’akagari, umurenge ndetse n’akarere. Iminsi muzamara muri aya mahugurwa izabafasha kumenya icyo mugomba gukora. Muzarusheho gukora neza maze muzirebere ukuntu muzaba umusemburo wo kwihutisha iterambere mu gihugu cyacuâ€.


text:
Ubushakashatsi bwagiye bugaragaza ko muri filimi zitandukanye zagiye zikundwa cyangwa se zikinjiza amafaranga menshi harimo n’iza Gikrisitu. Mu gihe turi mu bihe byo kwizihiza Noheli birumvikana ko hari na filimi ziba zaragarutse kuri uyu munsi mukuru, ari nazo zigarukwaho kenshi ku mateleviziyo atandukanye.
Kuri buri Noheli, havuka impaka mu bakunzi ba filimi hibazwa ngo ni iyihe filime ijyanye na Noheli y’ibihe byose yakunzwe kurusha izindi? Uruganda rwa Cinema muri Leta zunze Ubumwe za Amerika ruzwi nka Hollywood ruterwa ishema no gukora filimi zerekeye Noheli, ndetse byamaze kuba umuco nubwo mu myaka ya vuba byagaragaye ko bigoye bitewe no kutabona filimi z’umwimerere.
Christian Today itangaza ko kubera umubare munini w’abakunda Filimi zibakumbuza ibihe runaka, usanga akenshi abakora gahunda za Televiziyo berekana filimi zitandukanye kabone nubwo barazerekanye twarayirebye incuro nyinshi.
Mu bunararibonye bwo gukemura impaka zavuka ku munsi mukuru wa Noheli, wenda bitewe n’abatishimiye filimi zerekanwe, amastudio menshi yahisemo kwerekana ajyanye na Noheli mu rwego rwo kongera ibitekerezo by’urukumbuzi mu bantu kandi aba afite icyizere ko byagerwaho.
Niyo mpamvu mugukora urutonde rw’izo filimi babanza kuzigenzura nibura incuro 2.
Uwitwa Die Hard ati”njye nahisemo kwerekana filimi zijyanye n’insanganyamatsiko cyangwa umunsi mukuru wa Noheli, bisobanuye ko nta mwanya w’ibindi bikorwa uba muri izo filimi”. Ushobora kutemeranya nanjye ku rutonde mba nakoze amafaranga ninjizaga akagabanuka ariko nkabikora murwego rwo kwerekana Filimi zerekeye Noheli z’ibihe byose.
Dore urutonde rwa Filimi 10 za mbere zerekeye Noheli z’ibihe byose cyangwa se zakunzwe kurusha izindi nkuko bigararagara kurubuga rwa gikirisitu Christian Today
10. The Nativity Story
Iyi niyo filimi yonyine igerageza gusobanura muburyo bwuzuye kandi bw’ukuri ibijyanye na Noheli .
9. Miracle on 34th Street
Muri iyi Filimi ,Kris Kringle cyangwa se Santa wemeza ko ari we Pere Noel agerageza kumvisha mu by’ukuri umukobwa ukiri muto ko agomba kongera kubahiriza Noheli , nubwo aba akikijwe n’abantu batekereza ko ari ugupfusha amafaranga ubusa. Ni filimi ishobora kuguca intege mugihe waba utizera.
8. Love, Actually
Emma Freud wanononsoye imyandikire y’ iyi filimi, yabanje kuvumbura ko imyitwarire y’umwe mu bayikinnye witwa Rowan Atkinson yasobanuraga umumalayika woherejwe gutesha umutwe Alan Rickman, nawe akaba ari umwe mu bayikinnye ,wageragezwaga ngo agwe mu cyaha cy’ubusambanyi. 7. The Chronicles of Narnia: The Lion, the Witch and the Wardrobe Iyi filimi ni impimbano yuzuyemo ubutumwa buvuga kuri Noheli, ikaba nayo iri mu zakunzwe cyane kandi ikaba igaruka cyane ku munsi wa Noheli .
6. A Charlie Brown Christmas
Iyi filimi yakinwe mu buryo bw’igishushanyo cy’igiti cya Noheli .Ni ngufi ariko isobanura byimbitse ibijyanye na Noheli (ivuka rya Yesu) .Icyo giti gikoze mu isura y’umwana Yesu.
5. The Nightmare Before Christmas
Ni filimi ifite byinshi yigisha kub ijyanye n’imyitwarire myiza nko kwicisha bugufi, kugira Ubuntu ndetse n’umunzero nk’ibimenyetso by’umunsi mukuru wa Noheli.
4. Elf
Byemezwa ko iyi ari yo filimi nziza mu myaka ya vuba nubwo itinjira cyane mugusobanura ukuri cyangwa ngo ibe irimo ubuhanga bwinshi.
3. The Snowman
Ni filimi ngufi cyane ariko yamenyekanye cyane ndetse yagize na benshi ihindura.
2. A Muppet’s Christmas Carol
Iyi filimi iza kumwanya wa 2 muzamenyekanye cyane zijyanye na Noheli. Yakinwe ku bana, ikaba irimo indirimbo zikora ku mitima, mbese irashimishije kuyireba.
1. It’s a Wonderful Life
Iyi niyo filimi ivuga kuri Noheli ihiga izindi mu gukundwa n’abantu benshi ku isi.


text:
Ese hari ibintu watakaje cg wasibye utabishaka ? Reba uburyo bworoshye bwo kubigarura
More in Tech
- Guhora ucometse mudasobwa ku mashanyarazi haricyo bitwaye ?
- Menyanibi : Kohereza email ukoresheje To, Cc na Bcc
- Menya itandukaniro hagati ya CD-R, CD-RW, DVD-R, DVD+R, na DVD-RW
- Ese hari ibintu watakaje cg wasibye utabishaka ? Reba uburyo bworoshye bwo kubigarura
- Bungabunga umutekano wa telefoni yawe n’ uw’ amakuru ibitse
- Ni ngombwa kubungabunga ijambo ry’ ibanga (Password)
- Ushobora kubona nimero za telefone ushaka kuri internet bitakugoye
- Impamvu ibintu bimwe bijya byanga gufunguka muri mudasobwa
- Kugura Laptop : Ibintu icumi ucyeneye kumenya kugirango ugure inziza
- Uko wafata ibyemezo ukoresheje : Excel IF Function
Abantu benshi barahangayika cyane iyo batakaje cg bagasiba batabishaka bimwe mubintu by’ ingenzi byari bibitswe kuri mudasobwa, kuri hard disk cg USB Drive. Har’ uburyo wakoresha bwagufasha kongera kubona ibyatakajwe watekerezaga ko utakongera kubibona. Hari porogaramu nyinshi zishobora gufasha mukugarura ibyatakaye. Ngiye kubabwira bumwe muburyo na pororgaramu zagufasha kubigarura waba ukoresha Windows, Mac OS X cg Linux.
1. Kora Download ya porogaramu yabugenewe mukugarura ibyatakaye (Data Recovery Program) : Habaho porogaramu nyinshi zikora icyi gikorwa, zimwe ziragurishwa izindi ushobora kuzikoresha kubuntu kandi bigaterwa nanone na Operating system ukoresha. Ugomba guhitamo porogaramu yagufasha kubigarura. Hano turabaha zimwe murizo porogaramu zagufasha :
- Recuva (windows)
- Undelete Plus (windows)
- Restoration (windows)
- PhotoRec (Windows/Mac/Linux)
- TestDisk (Windows/Mac/Linux)
- UndeleteMyFiles Pro (Windows/Mac OS X)
2. Fungura imwe muri porogaramu wahisemo utangire kugarura ibyatakaye : Uburyo bwo kubikora buratandukanye bitewe na porogaramu wahisemo gukoresha, ariko muri rusange fungura iyo porogaramu, uhitemo ububiko ibyo ushaka byari bibitsweho. Porogaramu ihita itangira gushakisha, bityo mubisubizo uhawe shakishamo urebe niba harimo icyo washakaga kugarura. Porogaramu zigira uburyo butandukanye bwo kugarura ibintu ariko nanone muri rusange uhitamo icyo ushaka kugarura, hanyuma ugakanda kuri Restore button.
Niba porogaramu wakoresheje itabashije kubikugarurira, wagererageza gukoresha indi kuko zishobora kugira ubushobozi butandukanye mumikorere.
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- Ushobora kubona nimero za telefone ushaka kuri internet bitakugoye
- Gufunga Whatsapp ukoresheje ijambo ry’ ibanga
- Guhora ucometse mudasobwa ku mashanyarazi haricyo bitwaye ?
- Waruziko wareba passwords zawe zose wakoresheje kuri internet
- Why a hard drive or flash drive has less storage space than promised ?
- Buying a Laptop ? Here is the List of Things to Consider
- Ese hari ibintu watakaje cg wasibye utabishaka ? Reba uburyo bworoshye bwo kubigarura


text:
Patient Bizimana yiyemeje gutumira umuhanzi ukomeye muri Afurika
Yanditswe na NDAMYIROKOYE FRANÇOIS
Umuhanzi uririmba indirimbo zo kuramya no guhimbaza Imana Patient Bizimana yatangarije Imvaho Nshya ko ari mu biganiro n’abahanzi bakomeye ku rwego rw’Afurika muri muzika ya gikirisito kugira ngo arebe uzabasha kuza kumushyigikira mu gitaramo azakorera i Kigali ku ya 1 Mata 2018.
Uyu muhanzi n’ubwo avuga ko ari mu biganiro n’abo bahanzi ariko yirinze gutangaza abo ari bo gusa umwe muri bo bazumvikana avuga ko ari we uzaza kuririmba muri icyo gitaramo.
Yagize ati “Ndimo kureba umuhanzi umwe ukomeye ku rwego rw’Afurika uzaza kunshyigikira mu gitaramo cyanjye”.
Igitaramo cy’uyu mwaka, Bizimana yavuze ko yagihaye inyito ya “Panafrican Chapter” akaba ari mu rwego rwo kurushaho kwagura igitaramo kuko mu 2017 yari yashyigikiwe n’abahanzi bo muri aka karere.
Avuga kandi ko akomeje kwitegura neza cyane icyo gitaramo kugira ngo kizabe kiza cyane kurusha ibindi bye byabaye mu myaka yatambutse.
Ubusanzwe igitaramo azakora kiba ari ngarukamwaka. Asanzwe azwi kandi ku ndirimbo zitandukanye zirimo iyitwa “Ubwo buntu”, “Amagambo yanjye”, “Menye neza”, “ Iyo neza” n’izindi.
TANGA IGITEKEREZO
Leave a Reply
Be the First to Comment!


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 10, 32-39)
Bavandimwe, 32nimwibuke uko mwatangiye mukimara kubona urumuri, ukuntu mwarwanye intambara ikomeye kandi ibabaje: 33rimwe mushungerwa mu bitutsi no mu bitotezo, ubundi mwifatanya n’abagirirwaga ayo marorerwa. 34Kandi koko mwasangiye ububabare n’abafunzwe, mwakirana ibyishimo isahurwa ry’ibintu byanyu, kuko mwari muzi ko mufite ubukungu bwisumbuyeho kandi buzahoraho. 35Amizero yanyu ntagacogore, azabahesha ingororano ikomeye. 36Ubu icyo mukeneye ni ubutwari, buzabafasha kuzuza ugushaka kw’lmana no kuronka ibyiza mwasezeranijwe. 37Kuko «hasigaye akanya gato, ndetse gatoya cyane, maze Ugomba kuza akaza bidatinze. 38Intungane yanjye izabeshwaho n’ukwemera; nyamara niba inyuze ukwayo, ntizongera guhimbaza umutima wanjye.» 39Twebweho ntituri abantu bo gutezuka ngo bitume tworama, ahubwo turi abantu bafite ukwemera kuzaduhesha uburokorwe.
ZABURI (Zab 37 (36), 3-4, 5-6, 23-24, 39-40ac)
Inyik/ Agakiza k’intungane gaturuka kuri Uhoraho.
Iringire Uhoraho kandi ugenze neza,
kugira ngo ugume mu gihugu, kandi uhagirire amahoro.
Nezezwa n’Uhoraho,
na We azaguha icyo umutima wawe wifuza.
Yoboka inzira igana Uhoraho,
umwiringire: na we azakuzirikana,
maze ubutungane bwawe abugaragaze
n’ubutabera bwawe bumere nk’amanywa y’ihangu.
Uhoraho ni we utuma umuntu ashingura intambwe,
maze inzira anyuzemo ikamuhira;
iyo atsikiye ntatembagara,
kuko Uhoraho ari we umufashe ukuboko.
Agakiza k’intungane gaturuka kuri Uhoraho,
Ni we buhungiro bwazo igihe cy’amakuba.
Uhoraho arabafasha, akabarokora,
Kuko ari we bahungiyeho.
IBANGONDIRIMBO RIBANZIRIZA IVANJILI
Alleluya Alleluya.
Ijambo ry’Imana ryabibwe mu mitima yacu:
hahirwa uryakira maze rikera imbuto nyinshi!
AlIeluya.
IVANJILI
+ Amagambo yo mu lvanjili ntagatifu uko yanditswe na Mariko (Mk4,26-34)
Muri icyo gihe, Yezu abwirira rubanda mu migani ati 26«Iby’Ingoma y’Imana byagereranywa n’umuntu watera imbuto mu gitaka. 27Yasinzira cyangwa yaba maso, haba nijoro cyangwa ku manyvva, izo mbuto ntizihwema kumera no gukura, we atazi uko bigenda. 28Igitaka ku bwacyo kibanza kumera ingemwe, hanyuma zikagengarara, hanyuma imbuto z’ingano zikuzura mu mahundo. 29Izo mbuto zamara kwera, ako kanya bakazitemesha urusaruzo, kuko imyaka iba yeze.»
30Yezu arongera ati «Iby’Ingoma y’Imana twabigereranya n’iki, cyangwa se twabivuga mu wuhe mugani? 31 Bimeze nk’imbuto ya sinapisi ibibwa mu gitaka, ari ntoya kurusha imbuto zose ziba ku isi; 32ariko yamara kubibwa, igakura ikaruta ibindi bihingwa byose, ikagira amashami manini, bigatuma inyoni zo mu kirere ziza kwarika mu gicucu cyayo.» 33Nguko uko yabigishaga Ijambo ry’Imana abacira imigani myinshi, iringaniye n’ibyo bashoboraga kumva. 34Kandi ntiyigishaga adaciye imigani, ariko abigishwa be akabasobanurira byose biherereye.


text:
Iyo ibinyomoro byitaweho bitanga umusaruro mwiza ku muhinzi kandi bikamuteza imbere cyane iyo akurikiza amabwiriza asabwa mu kubihinga.
Ibinyomoro ni igihingwa gikomoka mu gihugu cya Shili, Equateur na Boliviya muri Amerika y’Amajyepfo. Amakuru menshi avuga ko ibinyomoro kimwe n’izindi mbuto nyinshi byaba byaraje mu Rwanda bizanywe n’abanyamahanga( abazungu cyane cyane abamisiyoneri). Byatangiye biterwa cyane cyane kuri za misiyoni, nyuma Abanyarwanda bagenda babitera hirya no hino nk’uko bitangazwa n’ imfashanyigisho z’ikigo cy’igihugu gishinzwe guteza imbere ubuhinzi n’ubworozi ( RAB )
Hari amoko menshi y’ibinyomoro
Ibinyomoro birimo amoko menshi atandukanywa cyane n’uko urubuto ruteye ndetse n’ibara ry’urubuto rweze n’ingano y’igiti. Mu Rwanda haboneka amoko atatu atandukanywa n’ubunini n’ibara ry’urubuto. hari amoko yera ibinyomoro binini n’ayera ibinyomoro bito akunze kuba umuhondo cyangwa umutuku. Ibinyomoro bigira ibara ry’imbuto ry’umutuku usanga bikunzwe ku masoko kubera ibara ryabyo.
Uko ibinyomoro biteye n’ubutaka bikunda
Ibinyomoro ni ibiti by’umubyimba muto bigira imizi itari miremire n’uburebure bushobora kugera kuri metero 6. Bikunda uturere dukonja ,ahantu hagwa imvura igabanije neza mu mwaka iri ku gipimo cya mm 1200-3000 ku mwaka, ubutumburuke kugera kuri metero 3000. Ibinyomoro byera neza mu butaka burimo ifumbire, bufite ubutote buhagije kandi buhitisha amazi n’umwuka. Ibinyomoro ntibyihanganira ahantu hareka amazi cyangwa humagaye.
Ibyitabwaho mu buhinzi bw’ibinyomoro
Gutegura umurama ni uburyo bwa mbere bwitabwaho mu buhinzi bw’Ibinyomoro. Umurama cyangwa ingemwe z’ibinyomoro, ugomba kuva ku biti cyangwa ingemwe zitarangwaho uburwayi. Birabujijwe gutera ingemwe zavuye ku murama uva ku biti birwaye kuko iyo uteye bene izo ngemwe zikwirakwiza uburwayi.
Gutegura umurama uzatanga ingemwe ni uburyo bwa kabiri bwitabwaho. Mu guhitamo aho umurama w’ibinyomoro uzaturuka ni ngombwa kwitondera ibi bikurikira: umuhinzi ahitamo igiti cy’ikinyomoro kitagaragaza uburwayi na bucye,cyakuze neza kandi cyera imbuto nyinshi kandi nini. Asarura imbuto z’ibinyomoro zeze neza kandi zidafite ubusembwa zihishije neza kandi mbere yo kuzikata agomba kubanza kuzironga mu mazi arimo Jik, urugero rumwe rwa Jik mu ngero 3 z’amazi cyangwa amazi arimo umunyu w’igisoryo. Ibi byica indwara zaba ziri inyuma ku gishishwa cy’ibinyomoro.
Usatura imbuto z’ ibinyomoro mo kabiri ukavanamo imbuto zivanze n’umutobe ukoresheje ikiyiko. Hanyuma ukabishyira mu icupa ripfundikirwa ukongeramo amazi ugapfundikira, hanyuma uhugutisha imbuto zivanze n’umurenda, imbuto zimaze guhuguta zirongwa mu mazi arimo javeli (5%). Imbuto zimaze kurongwa zishyirwa mu gacucu, mu ibase cyangwa mu gatambaro gasukuye neza, zigashyirwa mu gacucu ku buryo zikamukamo amazi . Ibyo birangiye, umurama uragosorwa. Umurama ubonetse ushobora guhita uhumbikwa cyangwa ukabikwa ahantu hahehereye. Imbuto zibikwa ahantu hahehereye mu mabahasha y’impapuro ariko nturenze amezi 3 utaraterwa kuko iyo arenze ntizimera kubera ko ubushobozi bwo kumera “ pouvoir germinatif ” bw’umurama bugenda bugabanuka cyane.
Gukora ubuhumbikiro
Umurama w’ibinyomoro ubibwa ku bujyakuzimu bwa mm10. Hirindwa kuwegeranya ,utwikirizwa utwatsi dukeya kandi uravomerera igihe kitari iki imvura.
Kwimura ingemwe mu bihoho ( muri pipiniyeri )
Iyo utugemwe tugize nibura cm 5 ni ukuvuga nyuma y’ukwezi, twimurirwa mu bihoho byateguwe muri pipiniyeri. Hakurikiraho kujya bavomerera nibura 2 ku munsi mu gitondo na nimugoroba. Ni ngombwa kwibuka kumenera ubutaka mu bihoho igihe cyose bigaragara ko ari ngombwa. Ingemwe zimaze kugira cm15-25 ni ukuvuga zifite igihe cy’amezi 2 kugeza kuri 3 nyuma yo kwinaza zishobora kwimurirwa mu murima wateguwe neza.
Gutera no kwita ku binyomoro
Umurima mushya w’ibinyomoro ushyirwa kure y’umurima ushaje wabyo. Bishobotse hagashyirwaho uruzitiro rw’ibiti “ haie vive ” rutandukanya iyo mirima yombi. Ni ngombwa gutera ingemwe z’ibinyomoro igihe imvura itangiye kugwa kugira ngo zifate neza. Ibi bikorwa mu kwezi kwa Nzeri n’uk’Ukwakira. Ibinyomoro biterwa mu mirongo bitandukanijwe n’intera iri hagati ya m1 na 1,5m hagati y’igiti n’ikindi na metero 4,5-5 hagati y’umurongo n’undi. Iyi ntera ituma ibinyomoro bidacucikirana mu murima kandi igabanya ikwirakwizwa ry’indwara kandi gutera umuti biroroha.
Ku ntera ya 1,5m hagati y’igiti n’ikindi na metero 4,5 hagati y’imirongo haterwa nibura ingemwe 1450 kuri hegitari. Hashyirwamo ifumbire ya garama 80 za NPK17-17-17 n’ibiro 30 by’ifumbire y’imborera ku giti.
Indwara n’ibyonnyi by’ibinyomoro
Ikibazo gikunze kugaragara cyane mu binyomoro ni indwara yitwa “ powederly milew ” iterwa na mikorobe zo mu bwoko bw’uduhumyo zitwa “oidium sp ” bikagabanywa no gutera umuti wica udukoko “ insecticide ” ivanze n’isabune cyangwa imiti ikomoka kuri “ neem”. Hari kandi inzoka z’ibihingwa “ nematodes ” iterwa n’inzoka yitwa “ meloidogyne sp”root rot (kubora kw’imizi) cyangwa crown rot iterwa na phyotophthora sp) no kuraba biterwa na pseudomonas salanacearum. Kwita neza ku murima uteyemo izi mbuto bigabanya izi ndwara.
Gusarura ibinyomoro
Ibinyomoro bitangira gusarurwa mu mwaka umwe bitewe, bigatangirana umusaruro muke ugera kuri toni 4 kuri hegitali. Uyu musaruro ugenda wiyongera ku buryo mu mwaka wa gatatu ushobora kugera kuri toni 16 kuri hegitari. Hanyuma umusaruro ugenda ugabanuka mu myaka ikurikiraho ku buryo muri rusange kimara imyaka 4 mu murima ariko bishobora kuyirenza bitewe n’ukuntu byafashwe.
Intungamubiri dusanga mu binyomoro n’akamaro kabyo mu muryango
Nk’uko bigarukwaho ku rubuga rwa interineti umuhinzi.com, Ibinyomoro bigira vitamini C ku rugero rutandukanye bitewe n’ubwoko bwacyo. Ibinyomoro bikize ku myunyu nka Fer na Potasiyumu. Ibinyomoro bikize kandi kuri vitamine A, B6 na E. Ibinyomoro bikennye ariko ku bitangangufu ariko bikagir uruhare mu kongera amaraso mu mubiri ku bantu bamwe na bamwe bayabuze.
Inkuru dukesha –orinfor
Ibinyomoro byitaweho bitanga umusaruro mwiza
Labels: ubuhinzi


text:
Twandikire
Twishimira gufasha abantu bashishikazwa na Bibiliya hamwe n’umurimo dukorera ku isi hose wo kwigisha. Dore bimwe mu byo wakora kugira ngo ubone Abahamya ba Yehova bo mu gace utuyemo:
Reba igihe n’aho Urwibutso tugira buri mwaka ruzabera
Duhamagare cyangwa utwandikire kuri aderesi iri hasi aha:
Îles Caïmans
Jehovah’s Witnesses
900 Red Mills Road
WALLKILL NY 12589-3223
UNITED STATES
+1 845-744-6000
Amasaha y’akazi
Ku wa Mbere kugeza ku wa Gatanu
8:00 za mu gitondo kugeza 12:00 no kuva 1:00 kugeza 5:00 z’umugoroba


text:
Iki giterane cyatangiye tariki 31 Nyakanga 2017, bikaba biteganyijwe ko kizarangira tariki 6 Kanama 2017. Ni igiterane gifite insanganyamatsiko iboneka muri 2 Samweli 22: 47-50, kikaba kiri kubera mu Gatsata kuri Assemblies of God church kuva saa kumi n’ebyiri z’umugoroba kugeza saa mbiri z’ijoro, gusa ku Cyumweru bakazatangira saa cyenda z’amanywa kugeza saa moya n’igice z’ijoro.
Nkuko Bellange Muhikira umwe mu bagize Pillar worship team yabitangarije Inyarwanda.com, iki giterane cyatumiwemo abakozi b’Imana batandukanye barimo Pastor Julienne Kabanda na Pastor Shinga Fidele. Pastor Kabandana Claver uyobora itorero Assemblies of God mu Gatsata na we yitabira iki giterane. Amatsinda yitabira iki giterane cyateguwe na Pillar worship team, ni Aroma choir na God's Glory drama team. Kwinjira muri iki giterane ni ubuntu ku bantu bose.
Pillar worship team yateguye iki giterane
Bellange Muhikira wo muri Pillar worship team
Pastor Shinga Fidele yatumiwe muri iki giterane
Pastor Julienne Kabanda azigisha ijambo ry'Imana muri iki giterane
Aroma choir
God's Glory drama team nayo ntiyahabura


text:
Abaturage bo mu Murenge wa Kabatwa mu Karere ka Nyabihu batangaje ko ubuyobozi bubabuza gusarura kandi ibirayi ari cyo gihingwa rukumbi bahinze muri ako gace.
Umwe yagize ati “Ubuyobozi bwatubukije gusarura ibirayi byacu kandi bireze. Hasarura uwo bemereye gusa”.
Mu kiganiro n’abanyamakuru ku wa 29 Ukuboza 2017, Minisitiri w’Ubuhinzi n’Ubworozi Dr Mukeshimana Gerardine ubwo yari abajijwe ikibazo cy’aba baturage babuzwa gukura ibirayi, bagaterwa impungenge n’uko bishobora kuzaborera mu murima, yavuze ko ikibazo nk’iki cyigeze kuba mu Karere ka Rubavu mu 2016.
Yagize ati “Umwaka ushize hari ahantu nigeze kujya muri Rubavu hariya za Mudende, ndacyafite n’amafoto muri telefone yanjye. Abantu babujijwe gukura ibirayi birinda bigera aho bibora”.
Ku kibazo cy’abahinzi b’ibirayi bo mu Murenge wa Kabatwa, Minisitiri Mukeshimana yavuze gikwiye gukurikiranwa.
Yagize ati “Biramutse atari ubwumvikane bw’abantu bahuriye ku ikusanyirizo ayo makuru mwayaduha na yo tukayakurikirana. Ntabwo dushobora kuva muri Ministeri ngo tubwire abantu ngo muzasarura mutya. Ntekereza ko ari ubwumvikane bwabo wenda ni ikintu amakoperative yicara agashyiraho. Bicaye bakabyumvikanaho bati ‘wowe urakura uyu munsi undi azakura ejo, numva ntacyo byaba bitwaye’. Ariko niba hari uwo bibangamiye yabivuga”.
Yakomeje avuga ko Minisiteri y’Ubuhinzi n’Ubworozi hamwe n’izindi nzego batazihanganira umuntu uwo ariwe wese ufata icyemezo gituma umuhunzi agira igihombo kubera inyungu ze bwite.
Umunyamabanga Nshingwabikorwa w’Umurenge wa Kabatwa, Muhirwa Robert yavuze ko kuba abahinzi bo muri uyu murenge babuzwa gusarura babifitemo inyungu.
Ati “Nibyo byiza kuri bo kuko ibirayi bizaba byagabanutse ku isoko bikaba byatuma bagurisha ku giciro cyiza kiruta ikiriho ubu, ku buryo abatabibona batyo ari ababa bareba hafi ”.
Ushinzwe ubuhinzi muri uyu Murenge, Ndikumana Jean Baptiste, avuga ko umuturage ugaragaje ko afite ikibazo kimusaba amafaranga yemerewe gusarura.


text:
Ku Cyumweru tariki ya 26 Ugushyingo 2017 wari umunsi itsinda ry’abantu biganjemo abavutse kuwa 4 Nyakanga n’abanyamakuru bahawe amahirwe y’imbonekarimwe yo gusura ingagi muri Gahunda ya Tembera u Rwanda, kuko hari bamwe bari batarasobanukirwa impamvu zo kwishyura $1500 ku gusura ingagi.
Ukigera mu Kinigi ahari ibiro by’Ikigo cy’Igihugu cy’Iterambere, RDB, mubanza gushyirwa mu matsinda y’abantu umunani ngo muhabwe amabwiriza bitewe n’umuryango mushaka gusura, kuko umuryango w’Ingagi usurwa n’abantu batarenze umunani kandi bakamarana n’ingagi igihe kitarenze isaha imwe.
Icyo gihe kibarwa nk’aho ziba zitangiye guhararukwa abantu, zigahabwa n’umwanya ngo zikomereze ubuzima.
Iyo mumaze kwiyandika ndetse n’ibyangombwa bigafotorwa, ndibuka ko twanabajijwe ubushobozi bw’umubiri wa buri wese kuko inzira zinyurwamo atari zimwe, ndetse ntuba uzi aho usanga umuryango w’ingagi niba ari hafi cyangwa kure. Biterwa n’aho Umutware wazo ‘Silverback’ yashatse.
Umunyamakuru wa IGIHE yerekeje muri Kalisimbi ahatuye umuryango ‘Susa’, (amafoto menshi yo ni ayo mu muryango wa Umubano, wasuwe n’itsinda ryarimo umufotozi wacu) aho abasuye ingagi benshi bahamya ko uwifuza gusura ingagi akaganira n’abatware b’ibirunga ariho ajya, gusa gusura uyu muryango ubazwa niba wiyizeye mu mbaraga z’umubiri, ‘physically fit’.
Twahagurutse mu Kinigi muri Musanze twerekeza mu Murenge wa Jenda muri Nyabihu n’imodoka. Aho yadusize twakoresheje nk’iminota nka 40 ngo tugere kwa Gihindi, ku ruzitiro rw’amabuye rwuzuye mu 2009 ngo rukingire abaturage imbogo zajyaga kubonera. Aha ni naho twasanze uwagombaga kuducungira umutekano imbere muri pariki.
Umuntu atangira urugendo agishidikanya
Mu gutangira urugendo, abenshi muri twe twari twambaye inkweto zizwi nka bote ngo twikingire icyondo giterwa n’imvura ihora igwa mu birunga, ku buryo kuvayo utanyagiwe ari nk’igitangaza, ndetse nubwo byari nko gusetsa, tukinjira batubwiye ko kwitura hasi byemewe.
Mu kwinjira twabanje guhabwa amabwiriza ko nta kintu winjiranye uta muri pariki cyangwa icyo utinjiranye usohokanamo. Mu rugendo rw’ubunyereri uzamuka, hari uwo urwondo rwakoragaho akireba akibaza ibimubayeho, nyamara hari aho rwabaye isoko y’ibyishimo.
Kuzamuka mu rugano rwa Kalisimbi byafashe nk’isaha n’iminota 40 ngo tugere hafi y’ingagi, abenshi imitima itangira kudiha kuko batiyumvishaga uko zisa cyangwa ingano yazo n’uburyo imyitwaire yabo iri buze kuzinyura. Twinjiye muri pariki saa tanu, dusohokamo saa cyenda.
Burya ingagi ni umwami uganje iwe
Nyuma y’umwanya munini usesera mu rugano abasore bashakisha inzira batema ibyatsi n’ibiti, uwaduherekeje yagendaga avugana n’abakozi baziri hafi badufasha kuzigeraho.
Ni uko twageze ku muryango wa SUSA ubusanzwe uyoborwa na Kurira y’imyaka 36 ifite ubunini budasanzwe, gusa umunsi wacu waryohejwe n’imyitwarire ya Impuzamahanga, ingagi y’ingabo yagaragaje ukwisanzura n’ukwiyemera guhambaye.
Wumvaga umwe yitsa imitima undi akavuga ati “Oh, ko mbona isa na zimwe nabonye muri Expo?” kugeza ubwo zerekanye itandukaniro.
Babanje kuduhumuriza, ubwo turahagaze bamwe baca bugufi ngo bitegereze neza, Impuzamahanga yitarura izindi iza imbere yacu irandura umugano, ihekenya igice cyo hasi, irangije yegura umutwe iratwitegereza.
Nk’uko twari twahawe amabwiriza ko igihe ingagi ikwegereye ugomba kwicara, bamwe bari buriye umusozi batinya ibisura bamwe bikabarya ku maboko bakiterera hejuru bakagusigiraho amata y’icyatsi bita Impomvu kimwe kivamo imyirongi, ariko byageze aho n’umuntu abyicaramo ntabyumve cyangwa ngo yibuke ko ari mu rwondo.
Impuzamahanga yageze aho iradusatira, ikubita ku gituza turabunda, iraza iduhagarara hagati umwe yigira hirya yumva ko ibintu byakomeye, umuntu akicara mu gisura n’icyondo ntacyo yikanga nyamara mbere cyakoraga ku rutoki ugasimbuka.
Uwatuyoboraga witwa Patience Dusabimana ati ‘Muhumure’ atangira kuyivugisha mu rurimi rwazo ko ‘ibintu ari amahoro’, kandi koko Impuzamahanga yerekanye ko yamenyereye abantu, itunyuramo hagati ireba uko tubandagara irikomereza.
Nyuma gato uko abantu bari bicaye bahanze amaso iri tsinda ry’ingagi, Impuzamahanga yarongere irabegera maze yicara yegamye ku mugano iripfumbata, bigasa n’aho ari igikundi cy’abantu bari kungurana ibitekerezo bafata kamwe.
Nibwo twatangiye kubona ubwiza bwo gusura ingagi n’uburyo ari ibiremwa byihariye, uwari watinye gufata ‘Selfie’ atangira kwifotozanya nazo, gusa akigengesera intera ya metero zirindwi zigomba kuha hagati y’ingagi n’umuntu, ngo hirindwe ko bakwanduzanya indwara.
Hari ibyihariye ku ngagi
Burya n’ingagi zibyara impanga: Umuryango wa Susa ni umwe mu miryango yavuvutsemo impanga kandi zikabasha kubaho, kuko ngo akenshi zipfa. Imiryango irindwi ngo imaze kubyara impanga ariko eshatu nizo zabashije kuramira ubuzima bw’abana bazo.
Akenshi ngo biterwa n’uko ingagi itabasha gutwara abo bana bombi kuko itwara umwana wayo mu maboko no ku mugongo, baba babiri bikagorana. Ikindi ngo kubafubika ntibyoroha, bagahura n’ibizazane bakiri bato.
Burya kandi ngo ingagi ntijya inywa amazi, ahubwo bitewe n’ubwoko bw’ibyatsi irya, ku munsi irya ibiro nibura 30 biba byifitiye amazi, ayo akaba ari nayo ayitunga.
Ingagi kandi ibasha kubaho imyaka hagati ya 35-45, nubwo bijya bigaragara ko hari iziyirenza, nk’iyitwa Guhonda bikekwa ko ifite imyaka 46 cyangwa 47, iyobora umuryango wa Sabyinyo.
N’ingagi zitekereza cyane ku mibonano mpuzabitsina: Hari uwakeka ko ko iyi mvugo yakoreshwa ku bantu gusa, ariko urebye uburyo zibyubaha, bifite imvano.
Mu gufasha ba mukerarugendo, ababikora banahuguwe mu rurimi rw’ingagi, bakoresha bashaka kwereka ingagi ko mutazanwe n’inabi, cyangwa iyo umwana wayo abegereye mushaka kumusubiza inyuma, ngo hato adataka nyina akaza aje guhora.
Hari aho byageze ingagi zitangira guteretana, ariko ingabo igira ubwoba bwo guhita ibikora kuko Kurira yari hafi aho, kandi ngo kuyigira ku mugore birahanirwa. Umutware ahanisha abo ayobora kubaruma, kandi ngo ingagi irumwe n’indi ugira ngo hari uwayitemye.
Ibyo bituma habaho ikinyabupfura ku mugore igihe utari umutware w’umuryango, n’ubwo ngo bitabuza ko iyo ziherereye ziha akabyizi.
Gusura ingagi si ibyo ukwiye kujya uhora ubarirwa, ni ibyo ukwiye kuzigamira ukazihera ijisho nubwo byaba rimwe mu buzima. Ibi ni bike nabonye, nawe ni ahawe ngo urebe ibindi ntakubwiye, byari ukukuvumbya!
Amafoto: Moise Niyonzima


text:
Nyuma y’ubuhamya bwa Ngendahimana Japhet ugenda abwira abantu batandukanye mu nsengero, mu bitangazamakuru n’ahandi, ubuhamya bw’iby’amarozi yakoze igihe kirekire akabifatanya no gusambana n’abahuje igitsina barimo na se umubyara, ubu arashimangira ko anejejwe cyane n’uburyo ubuhamya bwe bumaze gutuma abarenga 50 bakizwa bakakira agakiza.
Ngendahimana Japhet, ni umusore uba mu karere ka Kicukiro mu mujyi wa Kigali, aho akorera akazi ko kogosha. Ni umuyoboke w’itorero rya ADEPR mu Kagarama, aho yakirijwe nyuma y’igihe kirekire akora ubusambanyi bwari bugamije kugusha abakorera Imana nk’uko abihamya, ariko cyane cyane mu gusambana n’abasore bagenzi be, ibyo benshi bita ubutinganyi. Ubu busambanyi bw’abahuje ibitsina, yabutangiye ari umwana muto mu mwaka w’1997, aho yasambanaga na se umubyara ari nawe avuga ko yamushoye muri izi ngeso.
Mu buhamya burebure yagejeje ku kinyamakuru Ukwezi.com tukanabutangaza mu nkuru yacu yatambutse mu mezi ashize, Ngendahimana Japhet yasobanuye inzira yanyuzemo kugirango abashe gukizwa. Uyu musore avuga ko yavukiye mu karere ka Rusizi mu Ntara y’Uburengerazuba, ababyeyi be bombi bakaba batakiriho ariko bakaba baramusiganye n’abandi bavandimwe umunani.
Ndangahimana Japhet, yarakijijwe nyuma y’imyaka myinshi akora ubusambanyi bw’abaryamana bahuje igitsina
Mu buhamya bwe, Ngendahimana Japhet yasobanuye ko mu mwaka w’1997, ari bwo nyina umubyara yaje gupfa, kuva ubwo Se umubyara agatangira kumwinjiza mu mihango ijyanye n’ubupfumu n’amarozi, amwigisha ingeso z’ubujura n’ubusambanyi ndetse kuva ubwo amuhindura nk’umugore we, amwereka uburyo umugabo ashobora gusambana n’undi mugabo ndetse n’uko bikorwa.
Ndengahimana Japhet ati: "Nyuma y’urupfu rwa mama, Papa yatangiye kujya anyigisha imico mibi irimo ubujura, atangira anyigisha uko natega inkoko z’abandi nkoresheje indobani bakoresha mu kuroba, ibyo nza kubirenga njya mu bujura bwo gutobora amazu y’abantu, kuburyo nagiye nanabifungirwa kenshi nkajyanwa muri gereza nkuru ya Rusizi. Nyuma y’ibyo Papa yaje kuntangaho igitambo mu bigirwamana by’iwabo byitwaga Lyangombe rya Rwasangabo, antanga ngo nzabe igitambo cy’umuryango wose ku bijyanye n’iby’amarozi n’ibyo guterekera bajyaga bakora. Ubwo yatangiye kujya anyereka amwe mu marozi yajyaga akoresha arimo inzoka ebyeri yitaga ngo ni abarinzi, imwe yabaga mu rugo indi ikaba mu mirima y’iwacu, bivuga ngo nta muntu wari wemerewe kujya kwiba mu mirima y’iwacu cyangwa se kuza kwiba mu rugo. Ubwo yanyeretse n’ibindi byitwa impaca, anyereka ibindi byitwa amageza, anyereka uburyo ushobora gusuhuza umukobwa ugahita umusambanya utiriwe umwinginga, anyereka n’indi miti itandukanye. Ubwo yarantanze mba imandwa, mbese mpinduka ushinzwe kujya ngaburira ibigirwamana bye. Igihe cyarageze nkajya nsangira n’izo nzoka, ngasangira n’injangwe, ngasangira n’ubucurama... "
Uyu musore avuga ko amarozi n’imiti yahawe na Se, yatangiye kujya abikoresha ku bakobwa yabaga yifuza gusambanya, kandi akibanda cyane ku bakobwa yabaga abona mu makorali bakunda kwitabira cyane amasengesho, uwo yaramukaga asambanye nawe akaba yarahitaga araruka akaba indaya, kuburyo abo yagiye asambana nabo byagiye bibokama. Ibi byose yabikoraga abifashijwemo na Se wagendaga amwohereza mu matorero atandukanye, ngo ajye gushaka abakobwa abona ko basenga Imana abagushe abakure mu byo gusenga.
Yatangiye asambana na Se (ubutinganyi) aza no kujya muri gereza gukomerezayo
Ngendahimana Japhet yabwiye Ukwezi.com, ko nyuma yo kujya asambana na se bakora ibyo benshi bakunda kwita ubutinganyi, uyu mubyeyi we yatangiye kumubwira ko agomba kurenga imipaka akajya gukorana ubutinganyi n’abandi bantu banyuranye. Icyo gihe, yamweretse inzira azacamo kugirango bamufunge, maze kuko yari afite imyaka 16 y’amavuko, bamufungira mu rubyiruko rw’abatujuje imyaka 18, atangira gushyira mu bikorwa umugambi we wo kwigisha abo basore ubwo butinganyi maze barabukora karahava, gusa ngo yashimishijwe anatangazwa n’uko yasanze n’ubundi bamwe muri bo basanzwe babizi banabikora.
Mu mwaka wa 2003 ubwo Japhet yari afunzwe, Se yaje gupfa maze nawe bidatinze aza gufungurwa, ahita akomeza ubutinganyi aho yagiye abukorera i Kamembe, akambuka muri Repubulika Iharanira Demokarasi ya Kongo ndetse aza no kugera mu mujyi wa Kigali, aho yagiye asambana n’abandi bagabo benshi barimo n’abanyamahanga.
I Kigali bari bamuzi ku izina rya Chantal n’ubwo yari umusore
Asobanurira umunyamakuru wa Ukwezi.com uburyo byari byifashe, Ngendahimana Japhet yashimangiye ko i Nyamirambo, i Remera n’ahandi mu bice bitandukanye by’umujyi wa Kigali yagiye asambana n’abandi basore benshi b’abatinganyi, we bakaba baramwitaga ’Chantal’. Avuga ko hari abanyamahanga bajyaga bava iwabo bakaza mu Rwanda baje gusambana nawe, ndetse ngo bakamuha amafaranga atari macye. Uwashakaga gusambana nawe, yazaga abaza uwitwa Chantal.
Uko yaje gukizwa yagiye gushaka abo agusha mu rusengero
Mu rusengero rwa ADEPR mu Kagarama aho Ngendahimana Japhet asengera, ninaho yakirijwe mu buryo butunguranye, kuko yari yagiyeyo nyuma yo kumenya ko hari igiterane, akagenda ashaka umusore yagusha bakajya bakorana ubutinganyi. Icyo gihe hari mu mwaka wa 2015. Gusa ngo ahageze yasanze hari abantu bafite imbaraga zirenze iza sekibi avuga ko zamukoreshaga, kuva ubwo yikubita hasi maze ahaguruka yaneshejwe, ahita yatura avuga icyari cyamuzanye ndetse bahita bamusengera akizwa ubwo, kuva icyo gihe akaba yaratangiye kujya agenda atanga ubuhamya bw’ibyo yagiye akora byose, n’ubu akaba akomeje kubutanga mu nsengero z’amatorero atandukanye ari nako abwiriza abantu abasaba kureka ibyaha.
Mu kiganiro yagiranye n’ikinyamakuru Ukwezi.com kuri uyu wa Gatanu, yavuze ko amaze gutanga ubu buhamya bwe hirya no hino mu gihugu kandi n’ubu akaba akomeje, muri rusange aho amaze kubutanga hakaba harakijijwe abantu basaga 50 barimo abahoze bakora ubutinganyi nkawe, abahoze bakora uburaya busanzwe, abakoraga uburozi n’indi migenzo ishamikiye ku myuka ya shitani, ibi bikaba bimuha icyizere ko abantu benshi babikora hirya no hino bazagenda bafashwa n’ubuhamya bwe ndetse n’amasengesho abuherekeza maze bagakomeza kugana mu nzira y’agakiza.


text:
Nyabihu: Abakuze 110 bigaga gusoma no kwandika bahawe impamyabumenyi
Mu murenge wa Jenda mu karere ka Nyabihu, abantu 110 mu batari bazi gusoma no kwandika bagannye amasomero mu tugari dutandukanye, bahawe impamyabumenyi kuri uyu wa 21/06/2012 nyuma y’aho bakurikiraniye amasomo More...
Nyagatare: Abaturage basaga ibihumbi bitandatu bamenye gusoma muri uyu mwaka
Hakizimana Martin, Umukozi w’Akarere ka Nyagatare ushinzwe uburezi, aratangaza ko mu gihe muri uyu mwaka bari barahize ko bazigisha abaturage ibihumbi bitanu gusoma, kwandika no kubara abamaze kubimenya kuva More...
Gisagara: Bashimishijwe no kumenya gusoma, kwandika no kubara
Abaturage bo mu karere ka Gisagara bahawe impamyabumenyi kuri uyu wagatandatu tariki ya 26 Gicurasi z’uko barangije kwiga gusoma, kwandika no kubara baratangaza ko bashimishijwe cyane no kuba barahawe More...


text:
Uko wakundisha umwana ishuri kuva akiri mu nshuke
Imyitwarire umubyeyi agira ku mwana we mber eyo gutangira ishuri n’igihe yiga mu ishuri ry’inshuke igira uruhare runini mu gutera umwana kwanga ishuri ubuzima bwe bwose cyangwa se akarikunda. Muri iyi nkuru turareba ibyo umubyeyi yakora bigakundisha umwana ishuri kurushaho n’ibyo akwiye kwirinda kuko bituma aryanga.
Dore ibyo uzakora bizatuma umwana akunda ishuri :
Gukangura ibitekerezo bye ku byo kwiga :
- • Tangira umwana akiri muto mbere yo gutangira ishuri ujye umusomera inkuru mu bitabo
- • Jya umutera umwete wo kukubaza ibibazo kandi umusubize. Bibaye byiza wakwifashisha ibitabo mu kumusubiza
- • Jya ushishikariza umwana kuvuga. Umusabe wenda akubwira muri make ikiganiro yarebye kuri televiziyo,..
- Koresha ibimenyetso bifatika :
- • Mureke ajye atangira kwikorera ibintu runaka ku giti cye nko kwiyambika, kwiyoza amenyo. Ibi bimufasha kwiyishimira nawe ubwe.
- • Mumare ubwoba unamusubize ibibazo yibaza ku byerekeye kwiga
- • Jya umumenyereza kugendera ku mategeko ku buryo ageze ku ishuri bitazamugora
- • Uwatangiye kwiga ujye umubaza ibyo yabonye ku ishuri, ibyo yize n’ibindi bijyanye n’ishuri
- • Jya witabira kandi inama z’ababyeyi n’ibindi bikorwa by’inshuri bizatuma uwmana aha agaciro kwiga
- • Ita ku butumwa umwarimu akwandikira mugirane umubano ku buryo umwana abona ko mufatanije
- • Mushimire intambwe agenda atera nubwo aribwo agitangira aho kumugaya uvuga ibyo atakoze neza.
Ibyo urinda kuko bitea umwana kwanga ishuri
Irinde gushaka ko umwana wawe amenya ibirenze ikigero cye : Genza umwana buhoro ujye umureka afate bike aho gushaka kumwigisha byinshi bimurusha ingufu.
Irinde kumuha amabwiriza adasanzwe yo ku ishuri : Niba umwana akoze ikosa ntukavuga ngo ibyo ntuzabikore ku ishuri, ngo uzamurega kuri mwalimu n’andi magambo atuma yumva ko ku ishuri ariho bafite ububasha kurusha mu rugo.
Irinde kwereka umwana ko ufite ubwoba bw’imyigire ye : Umubyeyi nibyo agomba kugira ubwoba bw’imigire y’umwana we ariko na none agomba kwirinda kubyereka umwana ngo atangire kumubwira ngo umenye ko amafaranga ngutangaho ari menshi nutsindwa tuzabonana,…
Irinde kuvuga nabo abarimu umwana yumva : Niba ufite ikibazo ku barium wagenda ukabibabwira ariko ukirinda kubavuga nabi umwana yumva. Umwana akeneye guhabwa isura nziza y’ishuri yigamo n’abarezi be.
Ni ingenzi rero ko umubyeyi atangira gukurikirana umwana hakiri kare kuko imyitwarire ye ishobora gutera umwana kwanga ishuri cyangwa se akaba yarikunda.
Gracieuse Uwadata
.


text:
Umuvugizi wa ADEPR yasabye abapasiteri bashya muri Paruwasi ya ADEPR-Nyanza(Kicukiro) kurangwa n’ubunyangamugayo
Umuvugizi wa ADEPR Rev Pastor Sibomana Jean yasabye abapasiteri bahawe inshingano nshya kuzarangwa n’ubunyangamugayo, bakaba intangarugero mu mirimo mishya bahawe. Uyu mushumba yibukije abasengewe ko izi nshingano atari umwanya wo kwikorera ibyo bishakiye ahubwo ari undi mutwaro bongererewe mu murimo w’Imana ngo batange umusanzu wabo mu kubaka itorero, ababwira ko bakwiye kwitwararika kuko Imana izababaza ibyawo.
Ibi Rev Past Sibomana yabisabye aba bashumba bashya mu muhango wo kubimika wabereye ku kicaro cya Paruwasi ya ADEPR-Nyanza (Kicukiro), kuri uyu wa gatandatu tariki 4 Kamena 2016.
Abahawe inshingano z’ubupasiteri uko ari batandatu
Yifashishije ijambo ry’Imana, Sibomana yibukije aba bahawe inshingano nshya ko bakwiriye kwirinda muri byose, bakaba ibyitegererezo byiza imbere y’abo bagiye kuyobora. Mu butumwa bwe yongeye kugaruka ku byo yise imva eshatu benshi mu bakozi b’Imana bakomeje kugwamo bikabakururira umugayo mu murimo w’Imana, bidasize no gusebya itorero muri rusange.
Muri ibyo yavuze icyubahiro, aho yibukikije abasengewe ko uyu atari umwanya w’icyubahiro nk’uko bamwe bakunze kubitekereza ahubwo ari ugukorera abandi, ikindi ngo ni ubusambanyi kimwe n’amafaranga byose bikomeje kwambika isura mbi bamwe mu bakozi b’Imana kubera kutirinda ngo babe inyangamugayo.
Korari Besaleli ya ADEPR-Murambi iririmba mu mahango wo kwimika abapasiteri
Abapasiteri bashya basengewe muri Paruwasi ya ADEPR-Nyanza ni Pasiteri Rugwiza Stanslas, Sekamana André, Ngendahayo Cyriaque, Eugene Rutagarama na Bwate David ubusanzwe wayoboraga Korari yitwa Gibeyoni y’i Murambi. Kuri aba ariko hiyongeraho uwitwa Dominique wo muri Paruwasi ya ADEPR-Gatenga nawe wasengewe hamwe na bagenzi be bo muri Nyanza (Kicukiro).
Umushumba wa EPMR nawe yari yitabiriye uyu muhango


text:
Nyuma y’uko umuhanzi Ishimwe Jean Luc ashyize hanze ndirimbo zitandukanye nka uri uwanjye, uze njye nkomora, nimpagera n’izindi zigakundwa, kuri ubu yamaze gushyira ahagaragara indi ndirimbo yise ‘Narahindutse" ikubiyemo ubuhanga haba mu micurangire,imiririmbire n’ubutumwa atangamo.
Nyuma y’uko umuhanzi Ishimwe Jean Luc ashyize hanze ndirimbo zitandukanye nka uri uwanjye, uze njye nkomora, nimpagera n’izindi zigakundwa, kuri ubu yamaze gushyira ahagaragara indi ndirimbo yise ‘Narahindutse" ikubiyemo ubuhanga haba mu micurangire,imiririmbire n’ubutumwa atangamo.
Uyu musore izina rye ryamenyekanye nyuma y’imikoranire ye n’umuhanzi King James wamufashije kuzamuka muri muzika nyarwanda, aho yabashije gutsinda irushanwa yari yateguye bimuhesha gutangira kumvikana mu matwi y’Abanyarwanda.
Aganira na Imirasire.com, Jean Luc yasobanuye ko iyi ndirimbo ayishyize hanze ahanini agendeye ku butumwa sosiyete yifuza bityo akaboneraho kububasangiza atibagiwe n’injyana iryoheye amatwi bakeneye.
Abajijwe aho inganzo ayikura ku buryo asohora indirimbo akenshi agahita ahabwa inyito yayo,yagize byinshi asobanura maze bituma aboneraho kudusangiza bimwe mu byo yanyuzemo kugirango abashe kugenda arushaho kugana ku nzozi ze bikazanamuhesha gusingira urundi rwego yifuza kwibonaho mu minsi iri imbere.
Yagize ati” Ubundi niga mu wa mbere w’amashuri yisumbuye (Secondary )nibwo natangiye kujya mbyina nka Solo Dancer nigaga muri Group Scolaire Officielle de Butare,Tronc Commun yose nitabira amarushanwa (Competition) atandukanye nka Fespad 2010 nkakuramo imyanya myiza, ndakomeza kugeza muri 2013 aho nitabiriye irushanwa rya DundaStar Talent Search mba uwa mbere kubyina Modern Dance ku rwego rw’igihugu.
Yakomeje agira ati”Mbere ho gato ngeze mu cyiciro cya nyuma cy’amashuri yisumbuye (A-Level) nagiye kwiga muri Uganda mu kigo kitwa St Lawrence,baza kuntorera kuba Dirigeant(Conductor) wa Choir y’ikigo tuza kwitabira amarushanwa ya MDD(Music Dance and Drama) tuba abakabiri mu bigo byose twarushanwaga nabyo bituma nkomeza gukunda Music cyane, ndangije kwiga nafashe umwanya nitekerezaho ngo ndebe icyo nifuza kuzaba.
Yunzemo ati”Hagati aho twari twarashinze Band njye na bagenzi banjye harimo Yvan Buravan,Andy Bumuntu tuyita OXYMORON,urebye nayo ikaba yaramfashije cyane mu kwiyubaka nk’umuhanzi.
Jean Luc yashimangiye ko mu 2015,yafashe icyemezo cyo kwinjira muri ShowBizz aza kwitabira amarushanwa King James yari yateguye aratsinda amwemerera kumwishyurira indirimbo muri Studio.
Yagize ati”Mu 2015 nibwo nafashe umwanzuro wo kujya mu irushanwa King James yari yateguye ndatsinda anyemerera kunkoreshereza indirimbo muri studio ndayikora, nkaba nawe mushimira kuri urwo ruhare rwe.”
Ubu indirimbo amaze gukora ni eshanu yakorewe na Bob Pro ,eshatu muri zo zikaba zifite amashusho (Video) zakozwe na OSKADOS OSKAR kuva muri AFRICAMILE,izo ni ; Uri uwanjye, Uze njye nkomora, Nimpagera, Izindi ni urumuri, n’iyi yise "Narahindutse” zitarakorerwa amashusho ariko ngo mu minsi iri imbere akazayazikorera.
Icyerekezo cya J.Luc muri muzika ngo ni ukuba umuhanzi ufite icyo amariye sosiyete atari uwifitiye akamaro gusa,ibi bishatse kuvuga ko ngo ubutumwa buri mu bihangano bye bigomba guhindura benshii mu buryo bwiza.Aboneraho gusaba abakunzi be kumuhora hafi ndetse bakajya banasaba ibihangano bye ku bitangazamakuru bitandukanye batibagiwe no kumugira inama.
Ndacyayisenga Fred


text:
Ipaji ya mbere y’ikinyamakuru “Charlie Hebdo” cyo kuwa 29 Werurwe 2016 yagaragayeho igishushanyo cy’umuhanzi Stromae akikijwe n’amagufa akomoza kuri se wishwe mu gihe cya Jenoside yakorewe Abatutsi mu Rwanda.
Iki gishushanyo cyagarukaga ku magambo agize indirimbo ye yise “Papaoutai” aho abaza aho se aherereye.
Ikinyamakuru MetroNews kivuga ko abanyamakuru ba Charlie Hebdo bazwiho gushotorana bakoresheje ibishushanyo, bafashe idarabo ry’u Bubiligi bashyiramo umutwe wa Stromae ari kwibaza aho se ari maze bakerekana amaboko n’amaguru amusubiza ko ari ‘aha’ na ‘hano’.
Ku mbuga nkoranyambaga benshi mu bakunzi ba Stromae bababajwe n’iki gishushanyo ariko Stromae awe ntacyo arakivuga.
Ikinyamakuru Het Nieuwsblad cyandikirwa mu Bubiligi cyo gihamya ko umuryango w’uyu muririmbyi rurangiranwa ku Isi ufite se w’Umunyarwanda na nyina w’Umubiligikazi, wababajwe bikomeye n’iki gishushanyo.
Se wa Stromae witwaga Rutare Pierre yishwe mu gihe cya Jenoside yakorewe Abatutsi mu 1994.
Mu kwezi k’Ukwakira 2015 nibwo bwa mbere Stromae yari agarutse mu Rwanda nyuma ya Jenoside yakorewe Abatutsi, no kuva yaba ikirangirire ku Isi. Yakoze igitaramo kitazibagirana mu mateka ya muzika mu Rwanda ndetse ahamya ko afite amaraso y’ubunyarwanda nubwo bamwe bajyaga babishidikanyaho.
Icyo gihe kandi nibwo bwa mbere yatangaje ko agomba gufata umwanya akibuka se umubyara, ndetse yanabonaye na bamwe mu bagize umuryango wo kwa se.
Charlie Hebdo yigeze kubwagaho igitero n’abayitirira idini ya Islam kubera ko bayishinjaga gushushanya Intumwa y’Imana Muhamad kandi ari ikizira muri iri dini.
Umuryango wa Stromae ushotowe n’iki kinyamakuru mu gihe u Rwanda rwitegura kwibuka ku nshuro ya 22 Jenoside yakorewe Abatutsi.


text:
Bugesera: Ndi umunyarwanda ibafasha gusubira mu mateka hamwe n’uburyo hakwigobotorwa amabi
Abayobozi mu nzego zinyuranye mu karere ka Bugesera bafite icyizere ko gahunda ya Ndi Umunyarwanda izafasha abanyarwanda kurwanya amacakubiri aho ava akagera . Bahereye ku ngero zifatika zo mu karere ka Bugesera, aho aba bayobozi bagaragarijwe ko ibyitwa amoko byashyizwe imbere mu Banyarwanda ntashingiro bifite, hari mu biganiro kuri gahunda ya Ndi Umunyarwanda, ibiganiro byatangiye kuwa 20/11/2013.
Munyantwari Vedaste, perezida wa njyanama y’umurenge wa Shyara agira ati “Njyewe numva iyi gahunda, numvise ari ikintu kindeba cyane kandi mpita nyishima kuko idufasha gusubira mu mateka yaturanze tukiyumva, hamwe n’ukuntu twakwigobotora ipfumwe ritubangamiye ku bintu bimwe na bimwe bitewe n’inzira twanyuze,  kugira ngo tube turi mu gihugu dutuje nk’abanyarwanda nk’abandi, uru Rwanda nararuhunze mu mwaka wa 1994 nyuma ngaruka nari mu mutwe wa FDLR ngeze mu gihugu ndakirwa n’abandi banyarwanda’’.
Bugesera ni kamwe mu turere twageragerejwemo Jenoside yakorewe abatutsi mu Rwanda, imwe mu ngaruka z’amateka y’u Rwanda yaranzwe n’amacakubiri mu bihe byashize, amacakubiri yagize ingaruka mu mibereho n’imibanire y’abanyarwanda.
Icyakora abayobozi mu karere ka Bugesera bagaragaza icyizere cyo kurenga ayo macakubiri, ubunyarwanda akaba aribwo bwimakazwa nk’uko bivugwa na Nkurunziza Francis umunyamabanga nshingwabikorwa w’umurenge wa Mayange.
“Njyewe nifuza ko umunyarwanda yakumva icyo aricyo, na cyane ko twigiye ku mateka yabaye muri iki gihugu, njye byanshimishije kuko nubundi mu mutima wanjye nabitekerezaga nkavuga ngo ariko igihe kizagera ryari ngo abantu bose biyumvemo ko ari abanyarwanda kuruta uko birebera mu mako adafite icyo yatumariye ahubwo yaduteje ibibazoâ€.
Muri ibi biganiro byari biyobowe na senateri Fatu Harelimana , hatanzwe ubuhamya hagaragazwa uburyo ibyishwe amoko bigenderwaho mu Banyarwanda ntashingiro bifite ahavuzwe imiryango igaragaramo abayigize nyamara ugasanga badahuje ayo moko.
Abayobozi bagiye gutanga ibiganiro mu baturage kuri  gahunda ya Ndi umunyarwanda  bagiriwe inama kuzajya bahera ku ngero nk’izo zisobanura uburyo ibyishwe amoko mu Banyarwanda ntashingiro bifite.
Ntawashidikanya ko abanyarwanda bafite inyoto yo kuganira ku mateka yabo dore ko usanga igihe kiba cyateganyijwe kirangira hakiri abashaka kugira ubuhamya batanga. Kandi buri buhamya bufite umwihariko wafasha abanyarwanda gukira ibikomere basigiwe n’amateka.


text:
Ngororero: Mujye Murangwa no kugira ishyari ryiza mukwesa imihigo (Mayor Ruboneza)
Umuyobozi w’akarere ka Ngororero Ruboneza Gedeon arasaba abakozi b’akarere bose kurangwa no kwifuza gushyikira ababahize mu kwesa imihigo (ibyo bita kugira ishyari ryiza), mu rwego rwo kwihutisha ibikorwa by’iterambere ryabo.
Ibi akaba yarabivuze ubwo yifatanyaga n’ubuyobozi bw’umurenge wa Nyange mugutanga igihembo cyagenewe akagali ka Gaseke kabaye akambere mukwesa imihigo muri uwo murenge mungengo y’imari y’umwaka ushize.
Umuyobozi w’akarere akaba yarasabye abayobozi n’abaturage bari muri uwo muhango guharanira gushimwa kubera gukora neza ibyo bashinzwe. Yongeyeho ko ntamuntu ukwiye kwibutswa kurangiza neza inshingano ze mugihe azizi ndetse abenshi bakaba banabihemberwa cyangwa barabirahiriye.
Mubyo akagari ka gaseke kahembewe harimo kubahiriza gahunda za leta no kuzamura imibereho myiza y’abaturage. Gusa maire Ruboneza akaba yarasabye umuyobozi w’ako kagali Ndatimana Emmanuel hamwe n’abo bakorana kuzamura imibare y’abitabira ubwisungane mu kwivuza, kuko nubwo akagali kabo kakiri akambere mumurenge ariko batarageza ku 100%, bakaba bariyemeje kubigeraho mukwezi kumwe.
Umuyobozi w’akarere ka Ngororero kandi akaba anasaba abakozi b’akarere bose hamwe n’abo bafatanya mumirimo itandukanye kujya bihutira gukemura ibibazo by’abaturage badategereje ubuyobozi bwo kunzego zo hejuru kuko aribyo bigaragaza umubano mwiza n’abo bakorera. Ibi akaba yarabivuze nyuma yo kwakira ibibazo byinshi by’abaturage bo muri uwo murenge harimo n’ibyo yavugaga ko byagombye kuba byarakemukiye kunzego zo hasi.


text:
Ibaruwa Umwami w’uRwanda yandikiye ONU,asaba ubwingenge bw’Urwanda.
Abanyarwanda bamaze iminsi bajya impaka zijyanye no gushaka kumenya ukuri ku kinyoma kimaze imyaka gihawe intebe aho abarepubulike bakwirakwije ko,alibo basabiye independence cyangwa ubwigenge abanyarwanda,ibi bikaba byarakozwe na repubulika ya (l) aho bavugaga ko basezereye ingoma ya gihake na gikoloni,nyamara ntabwo byar’ukuri ahobwo bagirango berekane ko har’icyo bakoreye abanyarwanda nyamara nta nakimwe bigeze bamarira uRwanda.
Dushingiye kumakuru afite gihamya,ikinyamakuru inyangenewss,gifitiye copy ya gihamya y’ibaruwa y’Umwami w’Urwanda Kigeli V Ndahindurwa yandikiye umuryango wabibumbye ONU,asaba independence,iyo barwa akaba yarayanditse kyuwa 19th December 1960, A/C.4/467 English Original:French.
Iyi baruwa yandikiye UNITED NATIONS GENERAL ASSEMBLY fifteen session FOURTH COMMITTEE Agenda item 45,iyi nyandiko ikaba ifite umutwe ugira uti,QUESTION OF THE FUTURE OF RUANDA –URUNDI,written statement by Kigeli V.Mwami of Ruanda iyi nyandiko ikaba yarakiriwe n’umunyamabanga wa ONU yashyizeho ikimenyetso ko,ayakiriye.
Turasaba abajya impaka z’uko repubulika y’Urwanda yemewe namategeko,ko bagaragariza abanyarwanda nibura imwe munyandiko baba baranditse basaba ko Urwanda ruhinduka repubulika ntirukomeze kuyoborwa muburyo bwa cyami,mu gihe rero abarepubulike bose muri rusange baba abahutu cyangwa abatutsi birirwa baririmba ko urwanda rwasezereye ubwami niberekane uburyo byakozwemo kuko bavuga ko habaye kamarampaka ngo abaturage bagahakana ko badashaka ubwami.
Tubibutse ko,icyo gihe impindura matwara yose haba kuva mu bwami ukajya muri repubulika,cyangwa kuva muri repubulika ukajya mu bwami,byose byasabwagwa muri ONU,kandi kubisaba nyine ni munyandiko,tukaba dusaba abanyarwanda kureka gukomeza kugendera mu kinyoma,ntimubone Umwami w’Urwanda umubyeyi w’igihugu abihorera mukavuga ibyo mwishakiye ngo mutekereze ko murabahanga cyane.
Ubwose wagira itera mbere gute?ubutegetsi ufite butemewe n’amategeko?ibyo bisobanura ko,ufite inkota mu ntoki,ariwe nyiri kirindi,nshatse kuvuga yuko ko,ibyo mwakubaka byose bishingiye ku kinyoma kubera cyahawe intebe kugez’ubwo gisa naho gihindutse ukuli, bitinde bishyire cyera umuzinga uzamo umwibano!.
Niba kuba repubulika bitangirwa uburenganzira mu muryango wabibumbye,nimwerekane uwasabye ubwo bwigenge,ubwingenge ntabwo busabwa n’imbunda!,mbere yuko habaho imbunda habanza kubaho politike,bitabaye ibyo buri wese azajya afata imbunda avuge ko ashaka ubwigenge,hanyuma se kuki fdlr imaze imyaka n’imyaniko mu mashyamba ya congo,irwana mbese buriya yasabaga ubwingenge?.
Fpr se ko yafashe imbunda ikarwana ikica abaturage yarishinzwe kurinda,ifatanije na mrnd,buriya bose basabaga ubwigenge?ahubwo fpr yabahinduye ikiraro cyo kwambukiraho kugera kubutegetsi,buriya yarwaniraga ubwigenge?igihe kirageze ngo abanyarwanda bamenye ukuri baharanire ko ubwami bwabo bwagaruka kuko kuva ubwami bwavaho abanyarwanda bahuye nakaga gakomeye cyane bahora baterwa nabanyarwanda bibisambo bo mu bwoko bw’Abarepubulike.
Bateranije abanyarwanda,barangiza bati ubumwe n’ubwiyunge,mukanaya bati KWIBUKA,wababarira ute uhora wibuka uwaguhemukiye?Ese we yakumva ate ko wamubabariye kandi uhora umwibutsa amabi yagukoreye,urumva yaryama agasinzira?mwaretse kwishuka mukemera ko,murabanyantenge nke,bityo mukemera ko umubyeyi w’igihugu Father of the Nation ko ataha agahabwa icyubahiro cye yahawe n’Imana,byaba atar’ibyo ndababwiz’ukuli muzahera mu nzira kandi ntacyo muzagera kuko ikinyoma kitarara bushyitsi!.